Tuanku Muhriz berkenan lancar lagu identiti Negeri Sembilan

SEREMBAN, 12 Februari- Bersempena sambutan Hari Keputeraan Yang di-Pertuan Besar Negeri Sembilan, Tuanku Muhriz Ibni Almarhun Tuanku Munawir yang ke-74, baginda berkenan mencemar duli bagi menyempurnakan Majlis Pelancaran Lagu Identiti Negeri Sembilan, di sini pada Jumaat.Turut berkenan mencemar duli ke majlis itu ialah Tuanku Ampuan Besar Negeri Sembilan, Tuanku Aishah Rohani Almarhum Tengku Besar Mahmud dan Tunku Besar Seri Menanti, Tunku Ali Redhauddin Tuanku Muhriz serta Tunku Zain Al-’Abidin Tuanku Muhriz. Menteri Besar, Datuk Seri Aminuddin Harun berkata, lagu identiti Negeri Sembilan tersebut adalah projek kerajaan negeri dalam memastikan negeri ini mempunyai satu identiti khas dalam bentuk lagu yang mengangkat keunikan negeri yang kaya dengan budaya tersendiri itu.“Projek ini adalah rakaman dan nyanyian semula sebuah lagu asal dan penghasilan lima lagu baharu menonjolkan identiti Negeri Sembilan di bawah seliaan komposer terkenal, Fauzi Marzuki. Ia telah dicetuskan oleh Tuanku Muhriz yang menitahkan supaya nyanyian Datuk Aishah iaitu Lambaian Negeri dirakam dan dinyanyikan semula tanpa mengubah sebarang susunan muzik dan lirik.“Melalui penghasilan album ini, kerajaan negeri berharap rakyat di negeri ini dan Malaysia khususnya dapat mengenali budaya Negeri Sembilan melalui lirik, susunan muzik dan keharmonian yang wujud melalui dendangan lagu tersebut,” katanya kepada pemberita selepas Majlis Pelancaran Lagu Identiti Negeri Sembilan di sini semalam.Menurut Aminuddin, produk akhir bagi projek berkenaan adalah menerusi penghasilan album lagu identiti Negeri Sembilan. "Enam lagu Identiti Negeri Sembilan ialah Lambaian Negeri, Orang Kito, Pepatah Pepitih, Dirgahayu Yang di Pertuan Besar, Nogori dan Moh Dogheh dan antara penyanyi yang menghiasi album ini ialah Datuk Aishah, Ito, Waris dan Ewal," katanya.Sementara itu, Penasihat Kehormat bagi pelaksanaan dan penghasilan projek lagu ini, Tunku Zain Al'abidin  Tuanku Muhriz berharap, agar hasrat Tuanku Muhriz, untuk melihat lagu-lagu yang membawa identiti Negeri Sembilan dikumpul dan dinaik taraf tercapai menerusi penyempurnaan perasmian yang diadakan. "Syukur pelancaran ini dapat dibuat dengan sempurna, saya harap usaha menaik taraf lagu identiti Negeri untuk rakyat dengan kerjasama Jabatan Kebudayaan dan Kesenian Negara (JKKN) Negeri Sembilan dapat memperluas skop dan medium untuk lagu ini didengar," katanya.


Belum ada arahan BDR untuk penjawat awam - KSN

KUALA TERENGGANU, 12 Februari- Susulan peningkatan kes Covid-19 yang mencecah lebih 20,000 pesakit yang direkodkan semalam.  Setakat ini tiada sebarang surat arahan dikeluarkan bagi membenarkan anggota penjawat awam bekerja dari rumah seperti surat pekeliling yang dikeluarkan Jabatan Perkhidmatan Awam sebelum ini, melibatkan beberapa sektor perkhidmatan. Jelas Ketua Setiausaha Negara, Tan Sri Mohd Zuki Ali, Majlis Keselamatan Negara-MKN telah pun mengeluarkan garis panduan dan diserahkan kepadanya, yang kini di peringkat penelitian.  Namun paling mustahak beliau menyarankan kesemua 1.4-juta penjawat awam mematuhi Prosedur Operasi Standard-SOP ditetapkan, dan berdoa agar kes COVID-19 di negara ini kembali menurun. "Kita akan teliti, saya tak boleh katakan sekarang ini, sebab benda ini saya kena bincang dengan menteri-menteri, peringkat jemaah menteri, dan keputusan dibuat oleh jawatankuasa itu kita akan patuh lah.""Tapi setakat ini masih belum ada perbincangan ke arah itu, cuma dia minta kita berhati-hati lah, berwaspada kalau-kalau ini akan menyebabkan berlaku peningkatan lebih teruk," kata Mohd Zuki. Tan Sri Zuki berkata demikian ketika ditemui media selepas menyempurnakan Majlis Jalinan Kasih, 'Tanda Pagar' Keluarga Malaysia anjuran bersama pihak Kastam, Malaysia Rail Link Sendirian Berhad-MRL dengan kerjasama kerajaan negeri di Perkarangan Sekolah Kebangsaan Bukit Bayas, Kuala Terengganu.  Turut hadir Ketua Pengarah Kastam Dato’ Sri Abdul Latif Abdul Kadir, Setiausaha Kerajaan Negeri SUK Terengganu Datuk Tengku Farok Hussin Tengku Abdul Jalil dan Ketua Pegawai Eksekutif MRL, Datuk Seri Darwish Abdul Razak.


PPj sedia 161 tapak niaga buat usahawan muda

PUTRAJAYA,12 Februari- Perbadanan Putrajaya (PPj) komited untuk menyediakan 161 tapak niaga menerusi program Ushawan Muda Kota (UMK) di kawasan Putrajaya sehingga tahun hadapan.Sehingga kini, 105 tapak UMK telah ditawarkan kepada usahawan muda yang layak sejak progam itu dilaksanakan 3 tahun lalu.Menurut Pengarah Bahagian Perlesenan PPj, Jeffri Mustapa, program di bawah inisiatif Kementerian Wilayah Persekutuan (KWP) itu telah banyak memberi manfaat kepada anak muda yang menyertainya. Katanya, program tersebut menyasarkan usahawan yang boleh dibinbing oleh ushawan produk franchais atau ikonik dan mudah memulakan perniagaan tanpa modal besar."Di Medan Selera Presint 9 ni kita ada 6 unit kiosk dan kita dah kenal pasti usahawan-usahawan muda yang berpotensi yng sebelum ini berniaga di tepi-tepi jalan kita bantu untuk berniaga di kiosk dengan kemudahan yang lebih selesa," katanya selepas meninjau Mini Karnival Usahawan Muda di sini.Turut hadir, Naib Presiden Jabatan Perkhidmatan Bandar PPj, Nik Shukri Nik Soh.Karnival 2 hari itu dianjurkan bagi mempamerkan dan mempromosikan kegiatan usahawan muda dan penjaja kecil di Putrajaya yang terkesan akibat pandemik COVID19.


10,000 Pelajar UKM akan kembali ke kampus dengan pematuhan SOP ketat

BANGI, 12 Februari- Universiti Kebangsaan Malaysia (UKM) bersedia menerima hampir 10,000 pelajar tempatan dan antarabangsa ke kampus secara berperingkat pada bulan Mac ini, dengan pematuhan prosedur operasi standard (SOP) yang ketat.Naib Canselor UKM Prof Datuk Dr Mohd Ekhwan Toriman berkata pihak universiti, telah mengkaji dan mengetatkan SOP yang sedang diguna pakai di universiti itu, bagi melancarkan proses kemasukan pelajar bermula 27 hingga 29 Mac ini."Kami bakal menerima kemasukan pelajar ke kolej kediaman hampir 10,000 orang bagi semester dua sesi 2021/2022. Jadi, pematuhan SOP adalah sangat penting, dan pihak kami juga akan mematuhi semua arahan yang dikeluarkan oleh Kementerian Pengajian Tinggi dan Majlis Keselamatan Negara dari semasa ke semasa."Kami akan meminta pemimpin pelajar terutamanya Majlis Perwakilan Pelajar dan Majlis Eksekutif Pelajar di kolej kediaman, untuk membantu mengingatkan pelajar supaya sentiasa mematuhi SOP secara berterusan," katanya dalam kenyataan media hari ini.Mohd Ekhwan berkata terdapat dua kategori pelajar yang akan hadir ke kampus, iaitu melibatkan pelajar yang menginap di dalam kampus dan juga di luar kampus."Jumlah bilangan pelajar yang akan menginap di kolej kediaman adalah tertakluk kepada jumlah kapasiti kolej dan pihak Pusat Perumahan Pelajar akan memastikan semua pelajar mematuhi SOP yang telah dibuat," katanya.Bagi proses pengajaran dan pembelajaran (PdP), Mohd Ekhwan berkata dekan dan pengurusan fakulti telah memastikan semua SOP untuk kuliah, makmal dan aktiviti klinikal bagi fakulti masing-masing dikemas kini."Pelaksanaan PdP, amali dan makmal serta aktiviti penyelidikan, akan bergantung kepada kapasiti kemudahan dewan kuliah dan makmal yang ada. SOP telah dibangunkan dan dikemas kini dari semasa ke semasa, bersesuaian dengan kapasiti kemudahan tersebut," katanya.Beliau berkata pihak fakulti juga dibenarkan untuk menentukan kaedah pembelajaran bagi aktiviti penyelidikan dan kaedah PdP, sama ada dilakukan secara dalam talian, bersemuka atau hibrid."Walau bagaimanapun, pihak Jawatankuasa Tindakan Krisis UKM: Kategori Penyakit Berjangkit dan Pusat Pengurusan Risiko, Keselamatan dan Kesihatan Pekerjaan (ROSH-UKM), akan meneliti semula semua SOP fakulti sebelum diperakukan," katanya.-BERNAMA


Baik pulih 44 rumah terjejas ribut di Ipoh selesai minggu depan

IPOH, 12 Februari- Kerja-kerja pembaikan 44 buah kediaman di Taman Tasek Damai, Ipoh yang terjejas akibat ribut, dijangka selesai minggu depan.  Datuk Bandar Ipoh, Datuk Rumaizi Baharin berkata, ia dilaksanakan secara tanggungjawab sosial korporat CSR oleh Kinta Properties Sdn Bhd dengan nilai keseluruhan RM40,000.Proses baik pulih yang bermula hari ini melibatkan kediaman di Jalan Tawas Baru 2 dan Jalan Tawas 12.  "Yang ada setengahnya telah dibaiki oleh tuan rumah kita kemaskan, kita tambah lagi sebab ada yang dibaiki tidak berapa sempurna dan dalam masa sama yang belum tu kita baiki lebih kurang 44 buah rumah yang mana terkesan haritu" kata Rumaizi. Beliau berkata demikian ketika mengadakan lawatan ke taman berkenaan. Dalam kejadian 30 Januari lalu, ratusan rumah di sekitar Ipoh termasuk Taman Tasek Damai terkesan dengan kejadian ribut dan puting beliung.


PRU Dewan Negeri Johor: PN Johor kemuka 16 calon srikandi untuk dimuktamadkan

JOHOR BAHRU, 12 Februari - Perikatan Nasional (PN) Johor telah mengemukakan 16 calon srikandi membabitkan tiga parti komponen untuk bertanding dalam Pilihan Raya Umum (PRU), Dewan Negeri Johor.Ketua Wanita PN, Datuk Seri Rina Harun berkata senarai nama calon berkenaaan telah dikemukakan kepada pucuk pimpinan PN untuk dimuktamadkan. Menurut beliau, jentera wanita PN juga telah bersiap siaga dalam menghadapi pelbagai isu melibatkan wanita dalam pilihan raya kali ini.  "Banyak isu-isu yang dekat dengan wanita, bagaimana untuk membantu mereka ini untuk bangkit semula dan akhirnya mereka mampu berdikari dan lebih berjaya,"katanya selepas Pelancaran Jentera Wanita PN Negeri Johor, di sini.  Sejumlah 10,000 orang jentera wanita PN berada di seluruh negeri Johor sedia untuk digerakkan dalam PRU Dewan Negeri Johor.


Kebajikan guru KAFA ditambah baik, diberi cuti bersalin berelaun penuh

KUALA LUMPUR, 12 Februari - Guru Kelas Agama dan Fardhu Ain (KAFA) di seluruh negara akan menikmati cuti bersalin berelaun penuh selama 60 hari, berkuat kuasa 1 Januari lalu.  Jabatan Kemajuan Islam Malaysia (JAKIM) dalam satu kenyataan memaklumkan,kemudahan ini akan diberikan sekali sepanjang tempoh kontrak lantikan semasa.  Ini merupakan penambahbaikan dalam Peraturan KAFA tahun 2022 bagi menjaga kebajikan para guru.  Agensi pelaksana KAFA negeri-negeri telah mula diarahkan berbuat demikian pada 9 Februari lalu.  Sebelum ini cuti bersalin guru-guru KAFA tidak disertakan dengan elaun.  Mulai tahun 2020 tempoh kontrak lantikan guru-guru KAFA adalah tiga tahun berbanding setahun pada tahun-tahun sebelumnya.


Diberhentikan kerja 24 jam, ejen pemasaran bangkit bantu lebih ramai pihak

SHAH ALAM, 12 Februari - Menerima notis berhenti kerja 24 jam, tidak mudah bagi sesiapa sahaja.Namun bagi Ketua Pegawai Eksekutif Newsfeed Media, Norzira Syarini Mohammed Pauzi, beliau menggunakan cabaran getir itu sebagai peluang bagi membantu lebih ramai pihak.Bermula secara kecil-kecilan di rumah dengan hanya sebuah komputer selama 7 bulan, Norzira kini menarik nafas lega setelah perniagaannya sebagai ejen pemasaran telah membantu lebih 400 buah syarikat.Malah apa yang lebih membanggakan bekas penerbit ini, pelanggannya mampu bangkit semula setelah mengalami kerugian dalam perniagaan ketika berdepan pandemik COVID-19.Menurut Norzira, beliau mahu memberi inspirasi kepada pengusaha secara umumnya, tanpa mengira saiz perniagaan, dengan memberi galakkan dan meningkatkan potensi peniaga menerusi sikap positif dan tidak berputus asa."Kalau dilihat dalam keadaan pandemik, dalam keadaan krisis, ramai sangat usahawan yang seolah-olah macam sedih dan tidak tahu hala tuju, saya terdetik untuk bangkitkan semula semangat dengan membangunkan perniagaan masing-masing dengan cara kita."Kepada usahawan-usahawan di luar sana yang melalui saat getir, kita dah banyak sangat menghadapi cabaran, saya sarankan supaya teruskan berusaha, jangan putus asa, sebab ada banyak jalan atau pintu rezeki yang masih terbuka untuk anda," katanya ketika ditemubual Berita RTM, di sini.Bakal memiliki Bangunan Wisma sendiri tidak lama lagi, Norzira meletakkan sasaran tahun 2022 bagi membantu lebih ramai usahawan dalam usaha mengembangkan perniagaan.


Inisiatif Kementerian Kesihatan berjaya kurangkan kes pembedahan dan perubatan tertunggak

SELAYANG, 11 Februari - Inisiatif Kementerian Kesihatan Malaysia (KKM) berjaya mengurangkan kes pembedahan dan perubatan tertunggak di hospital daripada 57,355 kes kepada 37,963 kes.Ia dilaksanakan pada bulan September hingga penghujung tahun lalu.Menteri Kesihatan, Khairy Jamaluddin berkata pengurangan sebanyak 33.8% itu berjaya dilakukan, kesan kepada kemasukan ke hospital akibat COVID-19 yang terkawal dan lebih baik.Jelasnya, keadaan itu membolehkan KKM meneruskan rawatan, pembedahan dan  prosedur lain melibatkan kes bukan COVID-19."Bagi menangani isu kes kes bukan COVID-19 yang tertunggak, kita dah melaksanakan penyumberluaran perkhidmatan kepada hospital swasta, kita telah mengadakan Indeks Prestasi Utama (KPI) untuk menurunkan kes tertunggak."KPI saya, pembukaan semula dewan bedah elektif di hospital KKM secara berperingkat bermula pada Oktober 2021, inisitif pembedahan elektif pada hari Sabtu dan meningkatkan jumlah pelaksanaan pembedahan di hospital-hospital KKM di seluruh negara melibatkan pelbagai disiplin seperti pembedahan am dan sebagainya."Saya ucapkan terima kasih kepada semua terutamanya pakar-pakar daripada swasta dan juga daripada hospital pengajar yang tampil untuk menyumbang," katanya selepas merasmikan Program Berskala Besar Pembedahan Urologi (MUSI) di Hospital Selayang, di sini.


Jemaah umrah alami kerugian hanya perlu bawa kad pengenalan ke cawangan TH

KUALA TERENGGANU, 11 Februari -Jemaah yang menanggung kerugian sepanjang penangguhan sementara ibadah umrah, hanya perlu membawa kad pengenalan masing-masing ke mana-mana cawangan Lembaga Tabung Haji (TH) untuk menerima bayaran daripada kerajaan.Menteri di Jabatan Perdana Menteri (Hal Ehwal Agama), Datuk Idris Ahmad berkata mereka tidak perlu melakukan sebarang pendaftaran memandangkan senarai nama akan diberikan oleh agensi pelancongan yang mengendalikan umrah mereka."Kita akan ambil nama jemaah umrah yang terlibat daripada agensi pelancongan, nama-nama ini kita akan pastikan jelas, betul ada akaun dia, maka kita suruh ahli jemaah pergi ambil bayaran di Tabung Haji."Tidak perlu daftar. Bawa kad pengenalan sahaja. Apabila senarai nama diberi kepada Kementerian Pelancongan, Seni dan Budaya (MOTAC), jadi pihak kementerian akan beri kepada Tabung Haji," katanya kepada pemberita selepas merasmikan Majlis Penyampaian Bantuan Perniagaan Program Inspirasiku MyHAUS di Kampung Raja Barang dekat Chendering, di sini hari ini.Kerajaan sebelum ini dilapor akan membayar antara 50% hingga 60% kerugian yang dialami oleh jemaah sepanjang penangguhan sementara ibadah umrah selama sebulan bermula 8 Januari lepas.TH dan MOTAC dalam pada itu sudah melakukan tapisan senarai jemaah yang menanggung kerugian.Bagaimanapun proses berkenaan masih dalam penelitian di peringkat akhir dan ia dijangka dapat diselesaikan pada pertengahan bulan ini.


BNM akan ambil tindakan jika kesilapan pemprosesan CIMB langgar peraturan

KUALA LUMPUR, 11 Februari - Bank Negara Malaysia (BNM) akan mengambil tindakan penyeliaan sewajarnya terhadap CIMB Group Holdings Bhd sekiranya terbukti berlaku sebarang pelanggaran undang-undang atau pengawalseliaan dalam insiden membabitkan kesilapan pemprosesan bank itu baru-baru ini.Ketika menegaskan perkara itu, Gabenor BNM, Tan Sri Nor Shamsiah Mohd Yunus berkata ketetapan pengawalseliaan berkenaan termasuk aspek pematuhan piawaian pengurusan risiko yang boleh diterima."Kita sedang meneliti keadaan khusus yang membabitkan insiden tersebut," katanya selepas mengumumkan pertumbuhan ekonomi Malaysia bagi suku keempat 2021 dalam sidang media secara maya di sini, hari ini.Nor Shamsiah berkata BNM juga telah meminta CIMB memastikan usaha mendapatkan semula dana terbabit tidak akan menjejaskan keupayaan pelanggan mendapat akses kepada akaun masing-masing selain membolehkan pilihan munasabah untuk mereka memulangkan semula lebihan dana berkaitan.Baru-baru ini beberapa pelanggan CIMB dikejutkan apabila akaun bank mereka dibekukan, sekali gus menyukarkan mereka melakukan transaksi. Malah, terdapat beberapa akaun menunjukkan mperlihatkan angka akaun negaatif.Menurut laporan media, CIMB telah menjelaskan bahawa terdapat kesilapan pemprosesan dalam sistem perbankannya yang menyebabkan sejumlah akaun dibekukan.Bank itu sedang menghubungi pelanggan terlibat bagi memastikan penyelesaian secara adil dan terurus.


Penerbangan dilencongkan selepas ular ditemukan dalam pesawat

PUTRAJAYA, 11 Februari - Satu penerbangan AirAsia ke Tawau dari Kuala Lumpur semalam (Khamis) dilencongkan ke Kuching selepas seekor ular ditemukan dalam pesawat terbabit.Berdasarkan video yang tular, reptilia itu dilihat bergerak di sebalik panel lampu pesawat.Ketua pegawai keselamatan AirAsia Kapten Liong Tien Ling yang mengesahkan insiden berkenaan menerusi satu kenyataan hari ini, menyifatkan kejadian itu sebagai sangat jarang berlaku, namun boleh terjadi kepada mana-mana pesawat.“Sebaik sahaja kapten penerbangan menyedari perkara itu, beliau telah mengambil keputusan untuk melencongkan penerbangan ke Kuching sebagai langkah berjaga-jaga bagi menjalankan sanitasi ke atas pesawat berkenaan,” katanya dan menambah bahawa kapten itu telah mengambil tindakan yang sewajarnya.“Keselamatan dan keselesaan penumpang dan kru sentiasa menjadi keutamaan kami. Keselamatan penumpang dan kru tidak akan sama sekali dibiarkan dalam keadaan berisiko,” katanya. - BERNAMA


COVID-19: Malaysia ambil langkah cermat sebelum isytihar endemik - Khairy

SELAYANG, 11 Februari - Malaysia mengambil langkah cermat sebelum mengambil keputusan mengisytihar pandemik COVID-19 sebagai endemik di negara ini, kata Menteri Kesihatan Khairy Jamaluddin. Ini termasuk memastikan kes COVID-19 di Malaysia, terutama melibatkan kemasukan ke hospital ketika ini tidak terus meningkat secara mendadak.“Sebab saya tidak mahu melihat kes di Denmark contohnya, mereka sudah isytiharkan bahawa COVID-19 bukanlah satu ancaman kepada kesihatan awam tapi kes kemasukan ke hospital mereka meningkat mendadak jadi saya dan KKM mungkin menggunakan pendekatan lebih konservatif ada yang kata terlalu konservatif tapi bagi kami lebih baik selamat daripada menyesal dan kita tengok dua tiga minggu. Kesan gelombang Omicron kepada hospital kita dan bila saya melihat bahawa profil kes setiap hari kurang lebih macam 99.5% boleh di isolasi di rumah, boleh pulih di rumah mungkin kita lebih yakin,” kata Khairy dalam sidang media selepas melancarkan Program Mass Urology Surgery Initiative di Hospital Selayang hari ini. Jelasnya sekiranya dalam tempoh dua hingga tiga minggu ini gelombang Omicron kurang memberi kesan kepada peningkatan kemasukan pesakit ke hospital dengan kebanyakan kes menunjukkan gejala ringan, mungkin kerajaan lebih yakin untuk beralih ke fasa endemik. Menurut Menteri Kesihatan, Khairy Jamaluddin, kerajaan sedang memantau perkembangan negara lain sebelum mengisytiharkan COVID-19 bukan satu ancaman kepada kesihatan.


Melaka peruntuk RM250 ribu program penanaman semula pokok

MELAKA, 11 Februari - Kerajaan negeri memperuntukan sebanyak RM250,000 kepada Pihak berkuasa Tempatan (PBT) dan Jabatan Perhutanan Negeri bagi program penanaman semula pokok.Ketua Menteri Datuk Seri Sulaiman Md Ali berkata, kerajaan negeri juga telah mengenal pasti tindakan-tindakan yang perlu dilaksana oleh PBT. "Projek-projek pembangunan infrastruktur dan utiliti serta menaik taraf kemudahan awam seperti padang, dewan, pasar, gerai dan sistem pencahayaan akan diteruskan untuk memberi manfaat kepada rakyat," katanya. "Di samping itu, kompleks-kompleks sukan dan kemudahan rekreasi akan terus diselenggara untuk kemudahan rakyat menjalankan aktiviti bersukan dan riadah."Untuk program sanitasi di kawasan awam dilaksanakan dari semasa ke semasa, bagi memutuskan rantaian penularan wabak COVID-19. Menurutnya, pemantauan ke atas pematuhan SOP juga dibuat di premis perniagaan termasuk kawasan penjaja dan riadah.Beliau berkata demikian ketika berucap pada majlis Majlis Angkat Sumpah Datuk Bandar, Yang Dipertua dan Ahli Majlis Pihak Berkuasa Tempatan Negeri Melaka Tahun 2022.  Melaka menerima peruntukan sejumlah RM22.8 juta daripada Kementerian Perumahan dan Kerajaan Tempatan (KPKT) bagi membiayai sebanyak 298 projek untuk pembangunan di setiap PBT.


Jabatan Kesihatan Labuan sedia sepenuhnya hadapi trend penularan COVID-19

LABUAN, 11 Februari - Jabatan Kesihatan Labuan bersedia sepenuhnya menghadapi trend jangkitan COVID-19 yang meningkat di wilayah berkenaan.Menurut kenyataan jabatan itu, kesiapsiagaan meliputi kakitangan dan fasiliti, termasuk hospital dan pusat kuarantin.Ketika ini, hanya sebuah Pusat Kuarantin dan Rawatan COVID-19 (PKRC) dibuka di wilayah ini, iaitu di Dewan Serbaguna Perbadanan Labuan.Jika jumlah pesakit COVID-19 bertambah, pusat kuarantin tambahan akan dibuka di Hospital Labuan.106 kes baharu COVID-19 direkodkan di Labuan semalam berbanding 63 kes pada hari sebelumnya.


Kekurangan pekerja asing, peningkatan harga dedak faktor kenaikan harga telur ayam

BIDOR, 11 Februari - Kekurangan pekerja asing di ladang ternakan ayam, selain peningkatan harga dedak antara faktor kenaikan harga telur ayam di Perak. Exco Perladangan, Pertanian dan Industri Makanan Negeri, Razman Zakaria berkata, ia berlaku sejak pelaksanaan Perintah Kawalan Pergerakan yang lalu. "Isu kenaikan harga dibangkitkan tadi mengenai pertama sekali kerana ada kenaikan harga makanan yang menyumbang kepada harga telur dan juga yang kedua kerana pengurangan pekerja asing yang balik masa pandemik mereka tidak datang balik pengurangan pekerja 20% daripadanya menyebabkan pengeluaran berkurang kepada 20%," kata Razman selepas mengadakan lawatan ke kilang pengeluar telur, di sini.  Dalam perkembangan sama, beliau turut mengesahkan bekalan telur di negeri ini mencukupi dan terkawal.  Sehingga kini, terdapat 23 ladang ayam yang beroperasi dengan anggaran pengeluaran sebanyak lebih 148 juta biji sebulan.


MMA sambut baik penambahan jawatan tetap KKM

KUALA LUMPUR, 11 Februari - Persatuan Perubatan Malaysia (MMA) menyambut baik pengumuman penambahan jawatan tetap di Kementerian Kesihatan melibatkan pegawai perubatan, pegawai pergigian dan pegawai farmasi.Presidennya, Dr Koh Kar Chai optimis langkah itu akan memberi impak baik dalam menjaga kesihatan rakyat khususnya dalam penularan pandemik COVID-19."Apabila berlaku keadaan luar jangka, satu perancangan yang lebih khusus diperlukan, walaubagaimanapun dengan penambahan bilangan jawatan yang ada serta pertambahan yang akan berlaku setiap tahun negara lebih bersedia untuk menghadapi keadaan seperti pandemik COVID-19."Pertambahan jawatan ini perlu diteruskan sekurang-kurangnya sehingga kita mencapai nisbah doktor kepada penduduk yang dikehendaki dalam penjagaan kesihatan sejagat," katanya kepada RTM.Beliau juga yakin pengumuman itu akan memberi suntikan moral dan semangat kepada pegawai berkaitan untuk melaksanakan perkhidmatan yang baik kepada masyarakat.Sekali gus, mengurangkan beban tugas pegawai Kementerian Kesihatan (KKM) di seluruh negara.Semalam KKM mengumumkan sekurang-kurangnya 8,686 perjawatan tetap tambahan melibatkan pegawai perubatan, pegawai pergigian dan pegawai farmasi akan diwujudkan sepanjang tempoh 2022 hingga 2025.


COVID 19: 20,939 kes direkodkan hari ini - KP Kesihatan

KUALA LUMPUR, 11 Febuari - Kes baharu COVID-19 negara terus meningkat dengan sebanyak 20,939 kes direkodkan hari ini menjadikan kumulatif kes kepada 2,996,361, kata Ketua Pengarah Kesihatan Tan Sri Dr Noor Hisham Abdullah.Kali terakhir Malaysia merekodkan kes baharu COVID-19 melepasi paras 20,000 adalah pada 10 Sept tahun lepas dengan 21,176 kes.Menerusi laman sosial Twitter rasminya Dr Noor Hisham berkata daripada jumlah berkenaan, 99.44 peratus atau 20,821 kes dalam kategori satu dan dua manakala 118 kes lagi atau 0.56 peratus berada dalam kategori tiga, empat dan lima. "Kategori satu adalah sebanyak 5,181 kes atau 24.74 peratus; kategori dua,15,640 kes (74.7 peratus); kategori tiga, 95 kes (0.45 peratus); kategori empat,13 kes (0.06 peratus) dan kategori lima,10 kes (0.05 peratus)," katanya.Kategori satu dan dua merujuk kepada pesakit yang tidak mempunyai gejala dan bergejala ringan, kategori tiga melibatkan jangkitan paru-paru, kategori empat membabitkan jangkitan paru-paru dan memerlukan oksigen, manakala kategori lima adalah kritikal, organ rosak serta memerlukan bantuan ventilator.Sementara itu Dr Noor Hisham dalam kenyataan harian mengenai perkembangan COVID-19 dalam negara memaklumkan daripada 19,090 kes baharu hari ini, 134 adalah kes import dan 18,956 kes tempatan, manakala 158 kes dirawat di unit rawatan rapi (ICU) dengan 78 memerlukan bantuan pernafasan.Menurutnya 5,712 kes sembuh direkodkan, menjadikan kumulatif kes sembuh setakat ini adalah 2,835,464.Selain itu, 14 kluster baharu dikenal pasti dengan 395 kluster yang masih aktif setakat ini.“Maklumat terperinci berkenaan situasi semasa jangkitan dan penularan COVID-19 di Malaysia akan dimuat naik ke laman web COVIDNOW di https://covidnow.moh.gov.my,” katanya.


SSPN berjaya kumpul tabungan sebanyak RM10.8 bilion

SUNGAI PETANI, 11 Februari - Skim Simpanan Pendidikan Nasional SSPN berjaya mengumpul tabungan sebanyak RM10.8 bilion menerusi 5.2 juta akaun yang dibuka setakat 31 Disember lalu. Menteri Pengajian Tinggi, Datuk Seri Dr. Noraini Ahmad berkata, instrumen simpanan yang diperkenalkan oleh Perbadanan Tabung Pendidikan Tinggi Nasional (PTPTN) memberikan keistimewaan dan manfaat untuk rakyat di negara ini.  "Sebagai contoh menerusi simpanan di bawah SSPN Prime, Geran Sepadan secara percuma sehingga RM10,000 ditawarkan kepada pendeposit sekiranya anak mereka berjaya menyambung pelajaran ke mana-mana institusi pengajian tinggi yang dikitiraf oleh kerajaan", katanya ketika berucap pada Program Sumbangan Simpan SSPN Kepada Pelajar Asnaf Merbok, di sini. Pada majlis tersebut seramai 50 orang pelajar asnaf dari sekolah rendah sekitar kawasan Merbok menerima sumbangan Simpanan SSPN Prime yang dilaksanakan melalui Wakalah Zakat Negeri Kedah melibatkan peruntukkan sebanyak RM5,000.  Hadir sama ialah Ahli Lembaga Pengarah KEDA, Datuk Annuar Ahmad, Ketua Eksekutif PTPTN, Ahmad Dasuki Abdul Majid dan Penolong Pegawai Pendidikan Daerah Kuala Muda/ Yan, Khairil Azani Arzmi.


Projek penggantian dan pemasangan meter SIV di Kelantan lancar, siap sepenuhnya awal tahun depan

KOTA BHARU, 11 Februari - Projek penggantian dan pemasangan meter System Input Volume (SIV) di Kelantan dijangka dapat memanfaatkan 175,000 pengguna di seluruh negeri itu apabila siap sepenuhnya pada awal 2023. Menteri Alam Sekitar dan Air, Datuk Seri Tuan Ibrahim Tuan Man berkata projek bawah Program Air Tanpa Hasil (NRW) Nasional Pendekatan 1 Negeri Kelantan itu melibatkan dua pakej yang merupakan sambungan Rancangan Malaysia Ke-11.Ia melibatkan peruntukan RM69.1 juta dan mula dilaksanakan pada Februari 2020.  Projek itu bertujuan menaik taraf fasiliti asas pengukuran kadar NRW yang lebih tepat iaitu terdiri daripada empat skop kerja termasuk penukaran meter pengguna, pembangunan Sistem Maklumat Muka Bumi (GIS) dan membaiki/menukar tangki-tangki lama yang telah bocor/rosak.  Ketika ini kerja pembinaan giat dilaksana bawah Pakej 2 melibatkan 53 penggantian/pembaikan tangki di sekitar Jajahan Kota Bharu, Tumpat, Machang, Jeli, Kuala Krai, Tanah Merah dan Gua Musang.Kadar kemajuan projek telah mencapai 37 peratus.  “Tangki-tangki ini dijangka boleh mula beroperasi secara berperingkat pada pertengahan tahun 2022 dan siap sepenuhnya pada Januari 2023. "Setelah projek siap sepenuhnya kelak, peningkatan kapasiti storan mampu mencapai 31.2 juta liter air, manakala penukaran 56,000 meter air akan memberikan bacaan yang lebih tepat terhadap penggunaan air dan akan memberi manfaat kepada 175,000 pengguna," Tuan Ibrahim menyatakan demikian kepada pemberita selepas meninjau projek berkenaan di tangki air Pasir Tumboh, di sini.  Katanya, projek itu mendapat geran daripada kerajaan pusat dalam usaha mengurangkan kadar NRW di Kelantan yang ketika ini sebanyak 52 peratus.  Sasaran kementeriannya, di bawah Rancangan Malaysia Ke-12 nanti, NRW di seluruh negara mencapai 35 peratus termasuk kadar tertinggi dicatatkan di Perlis dan Pahang.


Program kesedaran mengenai kepentingan menabung untuk pendidikan perlu diperhebat - PTPTN

KUALA LUMPUR, 11 Februari - Rakyat perlu diberi pendedahan lebih banyak mengenai kepentingan menabung untuk masa depan.

Pengerusi Perbadanan Tabung Pendidikan Tinggi Nasional (PTPTN), Datuk Wan Saiful Wan Jan berkata, meskipun kadar penyimpanan di akaun PTPTN meningkat RM 3.01 bilion berbanding 10 tahun lalu, program dan kempen kesedaran mengenainya perlu diperhebat.Ini memandangkan, bukan mudah untuk menimbulkan kesedaran tentang pentingnya menabung terutama untuk keperluan pendidikan anak-anak."Realitinya kesedaran menabung masih kurang. Walaupun ada kejayaan tapi setakat ini masih banyak lagi perkara yang perlu dilakukan untuk meningkatkan jumlah penabungan yang kita ada. Ada yang menyimpan ada yang menabung tapi dia sediakan untuk benda-benda lain dahulu. Pendidikan kurang diberikan tumpuan. "Sebab itu PTPTN buat pelbagai program. Pegawai-pegawai saya turun ke kampung, ke masjid berjumpa dengan Penghulu, berjumpa dengan Ketua Kampung dengan pemimpin masyarakat di peringkat akar umbi dan memperkenalkan produk-produk penabungan dan memaklumkan mengenai insentif yang ada", katanya kepada RTM.Datuk Wan Saiful juga optimis, PTPTN sentiasa bersedia untuk menyediakan khidmat dan produk penabungan terbaik kepada rakyat."Sebenarnya di PTPTN, produk penabungan insentifnya banyak. Dari segi pelepasan cukai, takafulnya, dividen yang kompetatif untuk akaun simpanan tetapi masyarakat tidak tahu dan kita akan teruskan dengan usaha untuk memaklumkan kepada masyarakat mengenai manfaat tabung-tabung kita sediakan dan kita harap masyarakat akan sambut dengan penabungan yang lebih banyak", katanya.


PM adakan pertemuan tertutup bersama jentera BN Muar

MUAR, 11 Februari - Perdana Menteri, Datuk Seri Ismail Sabri Yaakob menghadiri Majlis Perjumpaan Bersama Jentera Barisan Nasional Muar di Dewan Tun Sulaiman, Muar, Johor pagi tadi.  Perjumpaan tertutup itu berkaitan gerak kerja Pilhan Raya Umum Dewan Negeri Johor ke-15 akan datang.  Pertemuan berlangsung selama kira-kira tiga jam, sebelum beliau mengadakan mesyuarat bersama ketua-ketua bahagian Johor Utara.  Turut hadir Menteri Besar Johor, Datuk Hasni Mohamad; Ketua UMNO Bahagian Arau, Datuk Seri Dr Shahidan Kassim dan Setiausaha UMNO Johor, Datuk Samsolbari Jamali.  Perdana Menteri kemudiannya berangkat ke Masjid Jamek Sultan Ibrahim, bagi menunaikan solat Jumaat.


Ibu bapa perlu bimbang terhadap jangkitan COVID-19 kepada anak - Pakar

KUALA LUMPUR, 11 Februari - Hampir 80,000 atau 2.2 peratus populasi kanak-kanak 5 hingga 11 tahun di negara ini telah menerima dos pertama vaksin COVID-19, setakat semalam.Kanak-kanak berkenaan menerima suntikan vaksin melalui Program Imunisasi COVID-19 Kebangsaan Kanak-Kanak (PICKids) yang dilancarkan pada 3 Februari lalu dan kerajaan menetapkan sela masa selama lapan minggu antara dos pertama dan kedua.Selaras sasaran 60 peratus lengkap dua dos dalam tempoh enam bulan, pakar kesihatan berpendapat ibu bapa sewajarnya lebih menumpukan kebimbangan terhadap jangkitan COVID-19 berbanding menyempitkan tumpuan kepada vaksin.Pakar Perunding Pediatrik Universiti Putra Malaysia (UPM), Profesor Madya Dr Intan Hakimah Ismail berkata fahaman ibu bapa bahawa antibodi anak kecil masih kuat sebenarnya mengundang risiko kepada anak mendapat jangkitan COVID-19 yang serius berbanding kesan advers vaksinasi. Data menunjukkan kebanyakan kesan buruk vaksin berlaku dalam tempoh enam minggu pertama selepas suntikan dan kesan jangka panjang yang negatif selalunya tiada.Jelasnya, dua dos vaksin COVID-19 lengkap boleh menjana tindak balas imun yang kuat kepada kumpulan kanak-kanak. Ia juga mampu mencegah kemasukan ke hospital dan kematian akibat COVID-19.Sementara itu, Pakar Virologi, Universiti Kebangsaan Malaysia (UKM), Profesor Madya Dr Nazlina Ibrahim berkata ibu bapa sebenarnya tidak mempunyai alasan untuk bimbang tentang keselamatan vaksin tersebut yang telah melepasi fasa ujian.Kesan selepas pengambilan vaksin adalah perkara normal dan secara tidak langsung menunjukkan tubuh penerima memberi tindak balas terhadap vaksin.Apa yang perlu dirisaukan adalah kesan teruk apabila berlaku jangkitan kerana ia lebih sukar ditangani, katanya.


Capai KPI, elak dikenakan tindakan termasuk tamat perkhidmatan - KM

MELAKA, 11 Februari - Ahli Majis Pihak Berkuasa Tempatan (PBT) yang mencapai Petunjuk Prestasi Utama (KPI) kurang daripada 50% untuk tempoh tiga bulan berturut-turut atau tiga kali dalam tempoh enam bulan perkhidmatan boleh dikenakan tindakan. Ketua Menteri Melaka, Datuk Seri Sulaiman Md Ali berkata ia termasuk penahanan elaun bulanan dan ditamatkan perkhidmatan.  "Tindakan ini berikutan kerajaan negeri komited untuk memastikan Melaka kembali menjadi sebuah negeri terbersih di negara ini sesuai dengan statusnya sebagai negeri pelancongan terkemuka. "Setiap ahli majlis memainkan peranan yang penting untuk mencapai KPI ini bagi memantau gerak kerja mereka yang telah dilaksanakan melalui Laporan Penilaian Prestasi Bulanan (LPNB) Ahli Majlis Pihak Berkuasa Tempatan negeri Melaka," katanya.Beliau berucap pada Majlis Angkat Sumpah Datuk Bandar, Yang Dipertua dan Ahli Majlis Pihak Berkuasa Tempatan Negeri Melaka Tahun 2022 di Jalan Hang Tuah. Seramai 100 ahli majlis dari empat PBT di negeri ini mengangkat sumpah dan hadir pada majlis tersebut.


Tamat kursus KAP, 30 golongan asnaf ditawarkan pekerjaan

IPOH, 11 Februari - Majlis Agama Islam dan Adat Melayu Perak (MAIPK) bersama Kolej Antarabangsa Taj (TIC) mengambil inisiatif mengadakan Kursus Asuhan dan Didikan Awal Kanak-Kanak Permata (KAP) kepada golongan asnaf terpilih di negeri ini.  Seramai 30 peserta terpilih berjaya menamatkan kursus selama enam bulan tersebut.Ketua Pegawai Eksekutif TIC, Tina Tajuddin berkata menariknya setiap peserta asnaf yang terlibat telah diberi penempatan kerja di taska sekitar Perak.  "Kesemua peserta ini telah diberikan penempatan kerja. Ini satu usaha yang dibuat MAIPK dan tanggungjawab kami sebagai penyedia latihan untuk memberi pekerjaan kepada golongan asnaf," katanya. Beliau ditemui pada Majlis Penutup Kursus Asuhan dan Didikan Awal Kanak-Kanak Permata (KAP) di Dewan TIC, di sini. Pada majlis itu, turut disampaikan sumbangan tablet dan elaun kepada peserta asnaf yang terlibat.


Prinsip S.W.I.F.T digunakan selaras dengan fasa baharu endemik - Ketua Setiausaha Negara

PUTRAJAYA, 11 Februari - Prinsip S.W.I.F.T menggariskan lima ciri kritikal agar penjawat awam menjadi pemimpin berkesan semasa berdepan krisis.Seiring situasi semasa negara, Ketua Setiausaha Negara, Tan Sri Mohd Zuki Ali berkata “S.W.I.F.T” merujuk kepada kepantasan (speed), pengetahuan bertaraf dunia (world class knowledge), memberi inspirasi (inspirational), fleksibel (flexible) dan berasaskan teknologi (technology-based).Tindakan berdasarkan aspirasi ini dapat memacu negara melaksanakan pelbagai inisiatif demi kecemerlangan Keluarga Malaysia.Menurutnya, nilai SWIFT ini perlu diterapkan dalam setiap pelaksanaan inisiatif sepanjang tahun 2022 dan akan datang."Sebagai pemulaan tahun baharu ini, saya rasa elok kiranya kita hayati nilai speed iaitu semua penjawat awam perlu bertindak dan membuat keputusan dengan pantas dalam sesuatu urusan demi merealisasikan aspirasi kerajaan yang mengutamakan prestasi dan berpaksikan keutamaan kepada rakyat", katanya pada Majlis Amanat Ketua Setiausaha Negara Tahun 2022 di Auditorium JAKIM, Kompleks Islam, di sini, hari ini.Majlis Amanat itu turut disiarkan secara langsung melalui Facebook Jabatan Perdana Menteri.Selain itu, Ketua Jabatan dan penjawat awam wajar melipatgandakan usaha memperkukuh integriti dan tadbir urus menerusi pelaksanaan segala inisiatif di bawah Pelan Antirasuah Organisasi yang telah dibangunkan agensi masing-masing.


2,000 pelajar sekolah rendah di Melaka terima bantuan persekolahan

AYER KEROH, 11 Februari - Lebih RM420,000 diperuntukkan kepada lebih 2,000 pelajar sekolah rendah di Melaka bagi bantuan persekolahan tahun ini. Peruntukkan disalurkan Kerajaan Negeri melalui Tabung Amanah Pendidikan Negeri Melaka (TAPEM). Ketua Menteri, Datuk Seri Sulaiman Md Ali berkata, ia melibatkan sebanyak 241 sekolah rendah di seluruh negeri itu.  Jelasnya bantuan diberikan berjumlah RM200 bagi setiap murid bermula tahun 2022, meningkat berbanding RM150 sebelum ini.  "Jadi itu yang telah kita sampaikan kepada guru-guru. Diwakili oleh guru-guru besar untuk disampaikan kepada nama-mana yang telah pun dipilih oleh pihak guru sendiri. Yang juga turut dibantu oleh Pejabat Pendidikan Daerah dan jabatan," kata Sulaiman selepas Majlis Penyampaian Bantuan Persekolahan berkenaan bagi sesi akademik 2022 dan Pelancaran Program Sentuhan Kasih Ketua Menteri untuk calon-calon peperiksaan Sijil Pelajaran Malaysia (SPM) 2021 di sini.Tambah beliau, secara keseluruhan sejak tahun 2000 TAPEM telah memperuntukkan hampir RM300 juta khusus untuk pendidikan anak-anak Melaka.


Kru bot nelayan dipercayai terjatuh ke dalam laut Selasa lalu, ditemukan maut

KUALA KEDAH, 11 Februari - Seorang kru nelayan yang dikhuatiri lemas sejak tiga hari lalu pada kedudukan 6.7 batu nautika barat laut Kuala Kedah ditemukan maut.  Pengarah Zon Maritim Kuala Kedah Komander Maritim Noor Azreyanti Ishak berkata, mayat tersebut ditemukan pada pukul 1.30 tengah hari semalam.  Agensi Penguatkuasaan Maritime Malaysia (APMM) menerima panggilan telefon daripada orang awam sekitar pukul 1.10 tengah hari yang memaklumkan penemuan mayat terapung tanpa baju. Setelah dimaklumkan penemuan itu, Zon Maritim Kuala Kedah terus mengatur gerak bot PERKASA 1226 ke lokasi. Mayat kemudianya dibawa ke Jeti Nelayan Kuala Kuar," kata Noor Azreyanti dalam satu kenyataan di sini. Mayat Mohd Ayob Jalaludin 39 tahun, disahkan oleh waris mangsa sebelum diserahkan kepada pihak Polis Diraja Malaysia (PDRM) dan dibawa ke Hospital Sultanah Bahiyah Alor Setar untuk bedah siasat. Dalam kejadian kejadian pukul 5.30 pagi pada Selasa itu, mangsa kru bot nelayan tempatan Kelas A yang berpangkalan di Kuala Sala itu sedang melakukan aktiviti menangguk siput, sebelum tekong menyedari mangsa tiada di atas bot. Mangsa dipercayai terjatuh ke dalam laut selepas bot mereka dipukul ombak kuat sewaktu dalam perjalanan balik ke pangkalan.


Sistem transaksi tanpa tunai JPJ wajar diteruskan

KUALA TERENGGANU, 10 Februari - Sistem transaksi tanpa tunai yang dilaksanakan di kaunter Jabatan Pengangkutan Jalan (JPJ) seluruh negara berikutan penularan wabak COVID-19 wajar diteruskan.

Menteri Pengangkutan, Datuk Seri Dr Wee Ka Siong berkata sistem itu dilihat memberi kemudahan dan keselesaan kepada pelanggan.

"Saya berharap sistem ini dapat diteruskan walaupun kita sudah berada di luar pandemik. Amalan baik ini patut diterapkan, beberapa masalah kecil perlu diselesaikan agar selepas ini pelanggan tak perlu bawa tunai ke kaunter," katanya.

Beliau bercakap kepada pemberita semasa melakukan lawatan mengejut di JPJ Terengganu di sini, hari ini. JPJ Terengganu satu-satunya JPJ negeri yang menyediakan laluan pantas untuk ibu mengandung, warga emas, Orang Kurang Upaya (OKU) dan penduduk terjejas banjir mendapatkan perkhidmatan terus tanpa perlu menunggu giliran.


Pembinaan stesen ECRL Kuala Terengganu ikut jadual walaupun berhadapan pandemik

KUALA TERENGGANU, 10 Februari - Pembinaan stesen Projek Laluan Rel Pantai Timur (ECRL) di sini dijangka dapat disiapkan mengikut jadual walaupun berhadapan pandemik COVID-19.Menteri Pengangkutan Datuk Seri Dr Wee Ka Siong berkata sebelum ini beberapa proses tertangguh akibat pandemik COVID-19, namun berjaya kembali mengikut jadual kemajuan projek."Hari ini saya melawat stesen ECRL Kuala Terengganu sebab nak lihat macam mana prestasi pembinaannya, sebab difahamkan ada sedikit kelewatan sebab Covid-19. Jadi saya buat lawatan mengejut nak lihat kawasan itu macam mana."Saya lihat tapak pembinaan stesen ECRL sedang mengikut jadual. Paling penting pastikan jadual pelaksanaan projek tidak terjejas," katanya kepada pemberita semasa melakukan lawatan mengejut di Jabatan Pengangkutan Jalan (JPJ) Terengganu di sini, hari ini."Salah satu COVID 19, kedua ialah pengambilan balik tanah penyerahan geran tanah perkara itu belum diselesaikan jadi saya melihat stesen Kuala Terengganu kejar masa dibuat saya tepi jalan dah nampak macam mana stesen kita nak pastikan kejar masa paling penting jadual pelaksanaan tidak terjejas," katanya.Dr Wee turut menyatakan rasa gembira setelah mendapati pembinaan projek berkenaan berjalan lancar.Beliau yakin ia dapat disiapkan seperti dirancang.


IBB labur RM230 juta bangunkan projek perumahan mampan

ISKANDAR PUTERI, 10 Februari - Iskandar Investment Berhad (IBB) memperuntukkan RM230 juta bagi membina seribu unit rumah menerusi Projek Pembangunan Perumahan Pelbagai Pendapatan di Johor.  Presidennya, Datuk Khairil Anwar Ahmad berkata melalui inisiatif tersebut, golongan B40 dan M40, boleh berada dalam satu komuniti demi memastikan pembangunan mampan dan inklusif. "Kita nak mengintegrasikan komuniti dan inilah kami harapkan satu projek yang boleh menjadi model atau pembangunan contoh masa depan dan projek ni juga masukkan elemen-elemen kemampanan supaya komuniti pun digalakkan untuk kitar semula, kurangkan penggunaan tenaga untuk pemuliharaan air," kata Khairil kepada wartawan. Majlis pemeteraian perjanjian hak pembangunan itu berlangsung di sini. Projek perumahan tersebut yang melibatkan kawasan seluas 12.9 ekar dijangka siap menjelang 2026.


KPT pastikan kemasukan pelajar ke IPT mulai 1 Mac, berjalan lancar

PUTRAJAYA, 10 Februari - Kementerian Pengajian Tinggi (KPT) akan memastikan kemasukan berperingkat pelajar ke Institut Pengajian Tinggi (IPT) mulai 1 Mac, berjalan lancar.KPT dalam kenyataan mengingatkan semua IPT bawah kementerian itu supaya mematuhi peraturan kapasiti ditetapkan dan sentiasa mematuhi SOP pengajaran dan pembelajaran yang ketat."Aspek keselamatan dan kesihatan pelajar menjadi keutamaan KPT dalam proses kemasukan dan keberadaan mahasiswa di kampus."Bagi pelaksanaan pengajaran dan pembelajaran secara hibrid atau dalam talian, tertakluk pada keputusan IPT sendiri" menurut kenyataan.Kelonggaran itu bagi memberi fleksibiliti kepada IPT dalam menentukan kaedah pembelajaran yang bersesuaian.


Penahanan bekas Pesuruhjaya Tinggi Bangladesh ke Malaysia mengikut prosedur - Hamzah

PUTRAJAYA, 10 Februari - Menteri Dalam Negeri Datuk Seri Hamzah Zainudin hari ini mengesahkan bekas Pesuruhjaya Tinggi Bangladesh ke Malaysia Mohammed Khairuzzaman ditahan pihak berkuasa negara ini.Menurutnya penahanan itu dilakukan mengikut prosedur perundangan sedia ada."Mengikut perundangan kalau ada kesalahan kita tangkap, kalau ada permintaan daripada negara asal, kalau kita rasa ada kebenarannya kita lakukan tangkapan. Segalanya apa yang kita lakukan adalah mengikut prosedur", katanya.Beliau berkata demikian selepas mempengerusikan Mesyuarat Jawatankuasa Induk Pengurusan Warga Asing di Sabah ( JKPWAS-INDUK) bersama Ketua Menteri Sabah, Datuk Seri Hajiji Noor di Putrajaya.Terdahulu, media antarabangsa melaporkan Mohammed Khairuzzaman yang didakwa tinggal di Malaysia sebagai pelarian ditahan di rumahnya di Ampang semalam dan dijangka dihantar ke Bangladesh.


TUDM terima empat helikopter Leonardo AW 139 pengganti Nuri

BUTTERWORTH, 10 Februari - Tentera Udara Diraja Malaysia (TUDM) menerima helikopter Leonardo AW 139 untuk kegunaan baharu menggantikan Nuri yang telah tamat operasi pada Ogos 2019.  Pesawat baharu itu diterima menerusi kaedah kontrak sewaan mengguna pakai konsep Government Operate, Company Own Maintain (GOCOM) bersama syarikat Westar Aviation Services Sdn Bhd.

Menteri Kanan Pertahanan, Datuk Seri Hishammuddin Tun Hussein berkata, setakat ini tiga helikopter sudah pun diterima, manakala sebuah lagi dijangka diterima pada Mei depan.  Menurutnya, perolehan helikopter AW 139 secara sewaan adalah selari dengan perancangan bawah Pelan Tindakan 2022, iaitu meningkatkan lagi kesiapsiagaan dan keupayaan Angkatan Tentera Malaysia (ATM).  Mengikut konsep GOCOM, semua kos selenggara diletak bawah tanggungjawab syarikat yang menyewakan helikopter tersebut. "Keberadaan helikopter AW 139 ini akan mengurangkan sedikit sebanyak penggunaan helikopter EC725AP dalam latihan dan operasi sebab itu AW dapat digunakan untuk keperluan untuk melegakan EC725AP yang sedia ada," kata Hishammuddin selepas menghadiri program pengenalan pesawat baharu itu di Pangkalan Udara Butterworth, di sini. Tambahnya kaedah GOCOM merupakan pendekatan luar kotak yang perlu diguna pakai ketika tumpuan kewangan terarah kepada usaha pemulihan negara pada era pandemik ketika ini.  Menerusinya, tempoh proses perolehan termasuk berkaitan tender dan pembinaan aset dapat dikurangkan.

Hadir sama ke program itu Ketua Setiausaha Kementerian Pertahanan, Datuk Seri Muez Abd. Aziz dan Panglima TUDM, Jeneral Tan Sri Ackbal Abdul Samad.


Kad warga asing bakal diwujudkan untuk warga asing di Sabah

PUTRAJAYA, 10 Februari - Kementerian Dalam Negeri sedang mempertimbang cadangan mewujudkan kad warga asing sebagai dokumen diri untuk warga asing di Sabah yang telah lama menetap di negara ini, kata Menteri Dalam Negeri, Datuk Seri Hamzah Zainuddin.Ini bertujuan memastikan semua orang yang berada di negeri itu mempunyai identiti atau dokumen bagi membolehkan keberadaan golongan itu dapat dikenal pasti."Walaupun kita tidak tahu negara asal dia, tapi kita tahu dia warga asing, itu penting daripada nanti 10 tahun atau lima belas tahun daripada sekarang, langsung kita tidak tahu anak dia itu. Kita tidak tahu apa hendak bagi, sebab bapanya tidak ada identiti, bagaimana anaknya, cucunya lagi bermasalah", katanya selepas mempengerusikan Mesyuarat Jawatankuasa Induk Pengurusan Warga Asing di Sabah  (JKPWAS-INDUK) bersama Ketua Menteri Sabah, Datuk Seri Hajiji Noor, di sini."Yang terbaik adalah dia ada identiti, dia warga asing. Tadi dalam perbincangan kita minta pendataan itu akan dilakukan semula, katanya.Dalam pada itu, Datuk Seri Hamzah berkata mesyuarat JKPWAS-INDUK bersetuju supaya pelaksanaan penguatkuasaan melalui operasi bersepadu diselaraskan oleh Majlis Keselamatan Negeri Sabah diteruskan bagi membanteras kebanjiran pendatang tanpa izin di Sabah.Antara perkara lain yang dibincangkan adalah cadangan penempatan semula masyarakat Pala’u serta mempertimbangkan kemudahan khusus untuk Sabah bagi memastikan pembangunan di negeri itu tidak terjejas dan terus pesat membangun.


PICKids: PPV Sekolah bermula Isnin ini

KUCHING, 10 Februari - Pusat Pemberian Vaksin (PPV) Sekolah akan dibuka di seluruh negara selewat-lewatnya Isnin depan.Timbalan Menteri Kesihatan, Datuk Dr Noor Azmi Ghazali berkata, langkah tersebut bagi menyokong pelaksanaan Program Imuninasi COVID-19 Kanak-Kanak (PICKids).Pemberian vaksin bagi kanak-kanak 5 tahun hingga 11 tahun amat penting bagi melindungi mereka daripada risiko jangkitan COVID-19."Pihaknya menyasarkan 70 peratus kanak-kanak yang layak akan mendapat dos pertama dalam tempoh dua bulan pertama ini dan lengkap dua dos dalam tempoh enam bulan,"Noor Azmi berkata demikian selepas melawat pelaksanaan PICKids di Klinik Kesihatan Batu Kawa, di sini, hari ini."Sebab itu kita akan memulakan PPV di seluruh sekolah selewat-lewatnya 14 Februari ini supaya kita dapat mencapai sasaran 70 peratus atau 2 juta anak-anak yang sudah kembali ke sekolah menerima vaksin."KKM prihatin dengan keselamatan anak-anak dan mengambil langkah awal melaksanakan PICKids kerana kajian mendapati 90.7 peratus adalah efektif," katanya.Mengiringi beliau dalam lawatan itu, Timbalan Ketua Menteri yang juga Menteri Kesihatan Awam, Kerajaan Tempatan dan Perumahan Sarawak, Datuk Seri Dr Sim Kui Hian.."Mereka sudah bergerak ke mana-mana kerana sekarang kerana sudah kembali ke sekolah, ibu bapa yang bercuti pula tentunya membawa bersama anak-anak, pergi kenduri kahwin pun membawa bersama anak-anak," katanya.Beliau berkata, daripada 62,809 kanak-kanak yang sudah berumur antara 5 tahun hingga 11 tahun di seluruh negara yang sudah menerima dos pertama menerusi PICKids sehingga semalam, 12,301 adalah di Sarawak.


MAFI perkenal skim takaful dan insurans agromakanan tahun ini

PUTRAJAYA, 10 Februari - Kementerian Pertanian dan Industri Makanan (MAFI) akan memperkenalkan skim takaful dan insurans agromakanan menjelang suku kedua tahun ini.Menteri Pertanian dan Industri Makanan, Datuk Seri Ronald Kiandee berkata ia antara usaha bagi melindungi pemain industri agromakanan yang terjejas pendapatan atas faktor penyakit tanaman dan bencana alam."Seperti saya katakan sebelum ini bahawa perlu diwujudkan skim takaful dan insuran agromakanan di negara ini yang melibatkan pemain industri."Jika kita lihat negara jiran telah lama mempunyai skim insuran. MAFI mengorak langkah dan telah meminta Agrobank menerajui usaha ini."Skim akan dimulakan untuk subsektor padi beras sebelum diperluas ke subsektor agromakanan yang lain," katanya pada Sesi Dialog Industri Agromakanan 2022, di sini.Bertemakan 'Pemodenan dan Produktiviti Menjamin Sekuriti Makanan', ia merupakan inisiatif MAFI menyediakan platform komuniksi dua hala dengan pemain industri.Program disertai lebih 200 pemain industri agromakanan secara fizikal selain 1,000 orang melalui platform dalam talian.


Melaka sasar 48,000 kanak-kanak divaksin menjelang akhir februari

JASIN, 10 Februari - Jabatan Kesihatan Negeri Melaka menyasarkan kira-kira 48,000 kanak-kanak berumur lima hingga 11 tahun di negeri itu menerima vaksin menerusi Program Imunisasi COVID-19 Kebangsaan Kanak-Kanak (PICKids) menjelang akhir bulan ini.  Exco Kesihatan dan Antidadah Negeri, Dr. Muhamad Akmal Saleh berkata sejak pendaftaran dibuka melalui MySejahtera, lebih 15,000 ibu bapa bersetuju untuk membenarkan anak mereka divaksin. Jelasnya, pemberian vaksin berkenaan amat penting kerana sejak pandemik itu melanda negara, sejumlah 7,738 kes dikesan membabitkan kanak-kanak berusia tiga hingga 12 tahun.Manakala, satu hingga tiga tahun sebanyak 3,297 kes direkodkan. Empat kematian melibatkan kanak-kanak berusia di bawah 12 tahun akibat COVID-19. "Kita perlu sedia maklum walaupun vaksinasi untuk kanak-kanak adalah tidak wajib tetapi sebagai ibu bapa, kita perlu menilai risiko yang lebih tinggi", katanya selepas mengadakan lawatan ke Pusat Pemberian Vaksin (PPV) di Dewan Dato’ Ahmad Ithnin, di sini. "Hari ini risiko mendapat kesan sampingan vaksin adalah 0.001 peratus tetapi risiko anak-anak untuk mendapat jangkitan COVID-19 di negeri Melaka lebih tinggi iaitu sebanyak 13.9 peratus, katanya.Sehingga semalam seramai 1,360 kanak-kanak telah divaksin.


MTEM sambut baik cadangan penetapan gaji minimum

KUALA LUMPUR, 10 Februari - Majlis Tindakan Ekonomi Melayu (MTEM) menyambut baik cadangan Menteri Sumber Manusia, Datuk Seri M Saravanan berhubung penetapan gaji minima kepada RM1,500.Pengerusi MTEM, Halim Husin menyatakan pihaknya menyokong penuh keputusan itu berikutan pembayaran gaji dan upah dalam negara masih rendah. "Kerajaan juga perlu mempertimbang mekanisma untuk menambah baik gaji golongan pertengahan. Pihak kami bimbang peningkatan gaji minima tidak semestinya akan menstruktur gaji dan upah mereka yang mempunyai kepakaran dan pengalaman tinggi," katanya menerusi kenyataan media hari ini.Beliau berharap cadangan gaji minima ini tidak ditunda terlalu lama kerana memberi kesan kepada orang ramai terutamanya golongan miskin dan B40.


Mohd Shafiq dilantik Ketua Pengarah Perkhidmatan Awam

KUALA LUMPUR, 10 Februari - Datuk Seri Mohd Shafiq Abdullah dilantik sebagai Ketua Pengarah Perkhidmatan Awam (KPPA) yang baharu berkuat kuasa hari ini.Ketua Setiausaha Negara, Tan Sri Mohd Zuki Ali berkata pelantikan telah mendapat perkenan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.Mohd Shafiq, 58, yang sebelum ini Ketua Setiausaha Kementerian Kesihatan menggantikan Tan Sri Mohd Khairul Adib Abd Rahman yang bersara wajib pada 16 Januari lepas.Menurut Mohd Zuki, pelantikan sebagai KPPA dibuat berdasarkan pengalaman luas Mohd Shafiq dalam pelbagai bidang termasuk dasar, pengurusan dan perkhidmatan."Saya yakin dengan pengetahuan dan kredibiliti yang dimiliki oleh beliau mampu menggalas amanah dan tanggungjawab dalam menyokong usaha serta memastikan pembaharuan sektor awam selari dengan aspirasi Kerajaan."Kerajaan juga merakamkan sekalung penghargaan dan terima kasih kepada Tan Sri Mohd Khairul Adib Abd Rahman atas segala khidmat bakti beliau sepanjang perkhidmatan sebagai Ketua Pengarah Perkhidmatan Awam," katanya dalam satu kenyataan hari ini.Mohd Shafiq berkelulusan Ijazah Sarjana Muda Sains Politik (Kepujian) dari Universiti Kebangsaan Malaysia dan Ijazah Sarjana Pentadbiran Awam dari Universiti Meiji, Jepun. Beliau telah berkhidmat dalam Perkhidmatan Awam selama 30 tahun dengan jawatan pertama yang disandang sebagai Penolong Setiausaha di Bahagian Istiadat, Jabatan Perdana Menteri pada 1 Disember 1992.


Sewa bas persiaran seludup 20 PATI terbongkar

PASIR MAS, 10 Februari - Taktik sindiket penyeludupan membawa 20 pendatang asing tanpa izin (PATI) warga Myanmar menggunakan bas persiaran tumpas apabila mereka dicekup pihak berkuasa. PATI berusia 15 hingga 30 tahun ditahan 12.30 tengah malam kelmarin oleh sepasukan pegawai dan anggota Batalion 9 Pasukan Gerakan Am (PGA) selepas mengejar bas terbabit sejauh 30 kilometer. Turut ditahan dua individu warga tempatan berusia 30-an termasuk pemandu bas dipercayai tekong darat.  Menurut Pegawai Pemerintah PGA9, Superintendan Mannadzar Nasib, pihaknya mengesan sebuah bas persiaran dan kereta yang disyaki tonto di Pohon Tanjung.  Menyedari kehadiran pihak berkuasa, bas dan kereta terbabit memecut laju dan cuba melanggar anggotanya.  "Sebaik tiba di Jalan Baroh Pial menghala Tanah Merah, kereta terbabit berhenti, bagaimanapun ketika pemeriksaan dibuat pemandu kereta cuba melanggar polis menyebabkan pihaknya terpaksa melepaskan dua das tembakan.  Pemandu kereta terus memecut laju dan terbabas sebelum melarikan diri, manakala bas yang dinaiki PATI berjaya dipintas di hadapan sebuah pasar raya di Tanah Merah," kata Superintendan Mannadzar pada sidang media di sini, hari ini. Sindiket dikatakan menyewa bas untuk membawa PATI ke ibu negara dan memasuki negara ini menggunakan pengkalan haram di Pohon Tanjung. Bas yang dirampas diserahkan kepada Ibu Pejabat Polis Daerah (IPD) Tanah Merah untuk tindakan selanjutnya.


Anugerah Sukan MASUM 2019 malam ini

KUALA LUMPUR, 10 Februari -Sumbangan atlet Majlis Sukan Universiti Malaysia (MASUM) terus dihargai.Atlet yang melakar kecemerlangan sepanjang musim 2019 bakal diiktiraf dalam majlis Anugerah Sukan MASUM 2019 malam ini.Menurut Pengerusi Majlis Sukan Universiti Malaysia, Datuk Yuserrie Zainuddin, anugerah tersebut diadakan di sebuah hotel dan dikelolakan oleh Universiti Teknikal Malaysia Melaka (UTeM) selaku tuan rumah penganjuran."Kita memberikan pengiktirafan kepada olahragawan dan olahragawati, atlet- atlet yang telah bertanding dan juga telah memasuki pertandingan sukan yang diadakan sepanjang tahun 2019. Ini adalah kerana kita merasakan bahawa ianya perlu diberikan pengiktirafan kepada atlet-atlet ini walaupun mereka ini telah lama menjalankan pertandingan mereka," kata Yuserrie selepas menjadi tetamu program Selamat Pagi Malaysia, di sini.Beliau turut memaklumkan, pihaknya akan menghantar atlet terbaik bagi mewakili Malaysia dalam Sukan Universiti ASEAN (AUG) 2022 di Ubon Ratchatnahi, Thailand dan Sukan Universiti Antarabangsa di Chengdu, China.


Pelaksanaan PdP hibrid dibenarkan tertakluk keputusan IPT

KUALA LUMPUR, 10 Februari - Institusi Pengajian Tinggi (IPT) diingatkan supaya mempunyai kapasiti untuk menampung bilangan pelajar yang hadir secara fizikal dan sentiasa mematuhi SOP pengajaran dan pembelajaran (PdP) yang ketat.Ia susulan keputusan kerajaan membenarkan kemasukan pelajar ke kampus bermula 1 Mac ini.KPT dalam kenyataan hari ini berkata, pelaksanaan PdP secara hibrid atau secara dalam talian adalah dibenarkan tertakluk kepada keputusan pihak IPT sendiri."Keputusan ini dibuat bagi memberi fleksibiliti kepada IPT dalam menentukan mod pembelajaran yang sesuai, selain memberi peluang kepada para pelajar untuk mengenali dan menyesuaikan diri dengan sistem pembelajaran dan kehidupan dalam kampus," menurut kenyatan itu. KPT turut memberi jaminan aspek keselamatan dan kesihatan menjadi keutamaan dalam proses kemasukan dan keberadaan pelajar di kampus."Pelajar yang pulang ke kampus juga diminta untuk terus mengamalkan penjarakan fizikal dan sentiasa mengamalkan kebersihan diri. Semua aktiviti sukan dan riadah perlu mematuhi SOP yang dikeluarkan oleh Kementerian Kesihatan Malaysia (KKM)," katanya.Untuk pertanyaan lanjut, pelajar dan ibu bapa boleh menghubungi Bilik Gerakan COVID-19 KPT di talian 03-88706777/6949/6623/6628, melayari laman web IPT atau menghubungi pegawai penyelaras di IPT masing-masing.


TVET perlu mendedahkan pelajar dengan penggunaan teknologi terkini

KUALA LUMPUR, 10 Februari - Institusi Program Pendidikan dan Latihan Teknikal dan Vokasional (TVET) perlu sentiasa berusaha dalam merapatkan jurang ekosistem TVET, pada masa hadapan.

Menteri di Jabatan Perdana Menteri (Ekonomi), Datuk Seri Mustapa Mohamed berkata institusi terlibat perlu mendedahkan pelajar dengan penggunaan teknologi terkini. Langkah memperkasa TVET perlu dipergiat bagi menarik minat generasi muda, terutamanya pelajar lepasan SPM. Ia temasuk meningkatkan kualiti program melalui akreditasi, pengiktirafan dan pensijilan Program TVET. "Dalam hubungan ini, Hab Kerjasama TVET akan berfungsi sebagai platform untuk pertukaran kepakaran dan teknologi antara institusi TVET dan industri. Untuk mencapai sasaran kemasukan sekurang-kurangnya 55 peratus daripada lepasan Sijil Pelajaran Malaysia (SPM) ke program TVET seperti yang digariskan dalam Rancangan Malaysia ke-12 (RMK12), akreditasi, pengiktirafan dan pensijilan program TVET perlu ditambah baik."Pendedahan perlu diberikan kepada pelajar kita bermula dari usia yang sangat muda untuk memaklumkan kepada mereka manfaat pendidikan TVET serta banyak potensi laluan kerjaya ", katanya dalam ucaptama Siri Webinar Matlamat Pembangunan Mampan secara maya. Tambahnya, sistem penarafan institusi TVET juga akan diperkenal berdasarkan pelbagai komponen merangkumi kebolehpasaran, tahap gaji graduan, pembabitan industri dan pelaksanaan inisiatif sosial di kawasan luar bandar.Terdahulu, Kerajaan memperakui penubuhan Badan Koordinasi TVET Kerajaan-Industri (GITC) sebagai platform membangun modal insan negara khusus berkait keperluan tenaga kerja berkemahiran.


Batik Terengganu penuhi citarasa Keluarga Malaysia

KUALA TERENGGANU, 10 Februari - Kraf batik Terengganu bakal memenuhi citarasa Keluarga Malaysia.

Terbaharu, 16 usahawan kraf batik di negeri ini bersedia mengeluarkan produk menggunakan inovasi terkini dalam penghasilan batik. Penggunaan bahan penghalang warna berasaskan tanah liat mampu memberi penjimatan kos bahan dan memendekkan proses penghasilan batik berbanding menggunakan lilin sebelum ini.  Pengarah Kraftangan negeri, Fazlin Mohd Zaki berkata kali ini tiga jenis batik beridentitikan Terengganu akan diketengahkan menggunapakai teknik tanah liat. "Antaranya batik clay marble, skin marble dan skrin marble clay. Inovasi tersebut menghasilkan corak atas permukaan kain melalui terapan blok. "Marble ini menjadi sebahagian identiti di Terengganu dan digabungkan dengan penghasilan teknik clay jadi ia batik yang sangat unik dan eksklusif kepada peminatnya," katanya di sini.  Sementara itu, usahawan batik terlibat di bawah Program Pembangunan Kemahiran Komuniti Kraf Batik Kuala Terengganu komited menyiapkan produk batik wajah baharu berkenaan. Bagi Suhaila Muda, penggunaan tanah liat dalam penghasilan batik lebih selamat."Menggunakan bahan semula jadi, tiada kesan terhadap persekitaran lebih selamat," katanya. Kesemua produk batik eksklusif berasaskan teknik berkenaan akan diperkenalkan kepada umum pada Festival Kraf Tekstil Pantai Timur bermula 17 Februari ini.


Aktifkan penyahihan 'dua-faktor' untuk keselamatan akaun media sosial dan aplikasi pemesejan anda - MCMC

CYBERJAYA, 10 Februari - Suruhanjaya Komunikasi dan Multimedia Malaysia (MCMC) menasihatkan orang ramai supaya mengaktifkan penyahihan dua-faktor (‘two-factor authentication’-2FA) sebagai ciri keselamatan yang membantu melindungi akaun media sosial dan platform pemesejan segera anda, selain daripada kata laluan anda.

Menerusi kenyataan, MCMC berkata statistik trend aduan awam yang diterima menunjukkan jumlah aduan berkaitan penggodaman dan kehilangan akses meningkat sebanyak 55 peratus, iaitu 1,599 aduan pada tahun 2020 dan 2,483 aduan pada tahun lalu. "Rata-rata pengadu memohon bantuan dan nasihat bagi mendapatkan kembali akses kepada akaun dan halaman milik atau kendalian mereka. Risiko keselamatan sebegini menjadikan penggunaan 2FA lebih mendesak kerana risiko penggodaman atau pengambilalihan akaun bukan sahaja boleh mengakibatkan kecurian identiti malah boleh membawa kepada penipuan melibatkan kerugian ribuan ringgit.Lapisan keselamatan pertama secara umumnya adalah gabungan bersama nama pengguna (‘username’) dan kata laluan (‘password’), yang telah digunakan sejak awal lagi. Namun, penggunaan kata laluan sebagai satu-satunya langkah keselamatan di alam maya adalah lemah dan terdedah kepada risiko penggodaman atau pengambilalihan akses."Melalui 2FA, anda akan diminta untuk memasukkan kod log masuk atau kunci keselamatan khas bagi mengakses akaun. Anda juga boleh mendapatkan amaran (‘alert’) apabila terdapat percubaan log masuk daripada pelayar atauperanti mudah alih yang tidak dikenali dan diminta mengesahkan percubaan log masuk anda setiap kali terdapat cubaan dibuat".Sehubungan itu, aktifkan penyahihan dua faktor bagi akaun anda sekarang. Maklumat lanjut berhubung pengaktifan penyahihan dua-faktor adalah seperti berikut:1. Facebook - Login alert and two-factor authentication:www.facebook.com/help/148233965247823/2. Twitter – How to use two-factor authentication:https://help.twitter.com/en/managing-your-account/two-factorauthentication3. Google 2-step verification:https://www.google.com/landing/2step/4. Instagram two-factor authentication:https://help.instagram.com/5668101068081455. TikTok – Keep your account secure:https://www.tiktok.com/safety/youth-portal/keep-your-accountsecure6. Whatsapp two-step verification:https://faq.whatsapp.com/general/verification/how-to-manage-twostep-verification-settings7. Telegram – Active Sessions and Two-step verification:https://telegram.org/blog/sessions-and-2-step-verification8. Signal PIN:https://support.signal.org/hc/en-us/articles/360007059792-SignalPINOrang ramai juga diingatkan untuk tidak klik kepada pautan-pautan mencurigakan yang diterima melalui e-mel serta sentiasa berwaspada dengan sebarang panggilan telefon atau mesej daripada mana-mana individu (sama ada yang dikenali atau tidak dikenali) yang meminta anda berkongsi kod khas seperti kod keselamatan (‘Security Code’) kepada akaun media sosial serta aplikasi pemesejan anda. Perkongsian kod khas tersebut hanya akan memberi peluang mudah kepada pihak tidak bertanggungjawab bagi mengambil alih akaun media sosial atau aplikasi pemesejan anda.


Tidak wajib periksa suhu badan di premis pendidikan KPM, mulai esok

KUALA LUMPUR, 10 Februari - Pemeriksaan suhu badan sebelum masuk ke premis institusi pendidikan bawah Kementerian Pendidikan (KPM) tidak diwajibkan, mulai esok.Bagaimanapun semua guru, anggota kumpulan pelaksana (AKP), pekerja perkhidmatan sokongan dan pelawat masih diwajibkan untuk mengimbas kod QR melalui aplikasi MySejahtera."Sebagai langkah keselamatan, ibu bapa atau penjaga dimohon untuk memastikan anak-anak jagaan berada dalam keadaan sihat dan tidak bergejala sebelum hadir ke sekolah," menurut kenyataan KPM yang dikeluarkan hari ini.Murid yang bergejala atau mempunyai ahli keluarga yang disahkan positif COVID-19 serta tinggal serumah adalah tidak dibenarkan untuk hadir ke sekolah."Tahap kesihatan murid semasa berada di sekolah akan dipantau secara berterusan bagi memastikan murid yang bergejala diasingkan di bilik isolasi untuk tindakan selanjutnya," tambah kenyataan itu.KPM juga menyarankan agar ketetapan ini turut terpakai di semua institusi pendidikan yang berdaftar dengan kementerian."KPM sentiasa komited untuk terus melakukan yang terbaik," katanya.Pada Selasa, Menteri Kanan Pertahanan Datuk Seri Hishammuddin Tun Hussein mengumumkan pemansuhan Prosedur Operasi Standard (SOP) pemeriksaan suhu badan dan buku rekod mendaftar masuk ke mana-mana premis berkuat kuasa mulai 11 Februari.


Lebih 60,000 kanak-kanak di Malaysia terima vaksin COVID-19

KUALA LUMPUR, 10 Februari - Sebanyak 62,809 atau 1.7 peratus populasi kanak-kanak berusia antara lima hingga 11 tahun di negara ini telah menerima dos pertama vaksin COVID-19 setakat semalam. Kanak-kanak berkenaan menerima suntikan vaksin melalui Program Imunisasi COVID-19 Kebangsaan Kanak-Kanak (PICKids) yang dilancarkan 3 Feb lepas dan kerajaan menetapkan sela masa selama lapan minggu antara dos pertama dan kedua. Berdasarkan data menerusi laman web COVIDNOW, seramai 12,769,610 atau 54.5 peratus populasi dewasa di negara ini telah menerima dos penggalak COVID-19 setakat semalam. Sejumlah 22,933,328 individu atau 98 peratus daripada kumpulan itu telah melengkapkan vaksinasi mereka,manakala 99.2 peratus atau 23,208,714 lagi telah menerima sekurang-kurangnya satu dos vaksin.Bagi populasi remaja berusia antara 12 hingga 17 tahun pula, sejumlah 2,793,710 individu atau 88.8 peratus daripada populasi itu telah melengkapkan vaksinasi mereka, manakala 2,871,310 individu atau 91.3 peratus lagi menerima sekurang-kurangnya satu dos vaksin.Mengenai vaksinasi harian, sebanyak 165,653 dos diberikan semalam meliputi 14,195 dos pertama, 2,097 dos kedua dan 149,361 dos penggalak, menjadikan jumlah kumulatif dos vaksin yang diberikan di bawah PICK sebanyak 64,434,353 dos.Sementara itu, menurut portal GitHub Kementerian Kesihatan, sebanyak sembilan kes kematian direkodkan semalam dengan Perak dan Sabah masing-masing dua kes, manakala satu kes masing-masing di Johor, Kedah, Negeri Sembilan, Pahang dan Selangor. -BERNAMA


MAIPs peruntuk zakat RM7.25 juta untuk Bantuan Persekolahan 2022

KANGAR, 10 Februari - Majlis Agama Islam dan Adat Istiadat Melayu Perlis (MAIPs) menyediakan peruntukan zakat sebanyak RM7.25 juta untuk bantuan persekolahan tahun ini. Peruntukan tersebut meningkat berbanding RM4.33 juta tahun lalu.  Agihan tersebut akan memberikan manfaat kepada 12,095 orang pelajar merangkumi 6,713 pelajar sekolah rendah dan 5,382 pelajar sekolah menengah di seluruh negeri Perlis. Jumlah ini tidak termasuk penerima dari kalangan pelajar Sekolah Agama Rakyat yang akan turut menerima bantuan secara berasingan.  Raja Muda Perlis, Tuanku Syed Faizuddin Putra Jamalullail bertitah setiap penerima bantuan agar sentiasa meningkatkan pengetahuan dan bermotivasi dalam pembelajaran.  "Usaha melahirkan modal insan cemerlang dan komited, merupakan aset yang sangat penting terutamanya golongan remaja kerana mereka inilah tonggak kepimpinan negara suatu masa nanti. "Dalam konteks ini, modal insan yang cemerlang memerlukan ciri-ciri murni iaitu berintelek, berakhlak mulia, kreatif dan kritis, sihat serta memiliki ciri-ciri kepimpinan yang tinggi", titah Baginda ketika merasmikan Majlis Penyampaian Bantuan Persekolahan MAIPs, Tahun 2022 di Dewan Serbaguna, Sektor Sumber Teknologi Pendidikan (SSTP) Jabatan Pendidikan Negeri di Padang Behor, Kangar. Setiap pelajar akan menerima agihan sumbangan sebanyak RM600 yang akan disalurkan melalui kerjasama pihak pengurusan sekolah dan Persatuan Ibu Bapa dan Guru di 111 buah sekolah di seluruh Perlis.  Berangkat sama Raja Puan Muda Perlis, Tuanku Hajah Lailatul Shahreen Akashah Khalil, diiringi Pengarah Jabatan Pendidikan Negeri, Naharudeen Othman dan Ketua Pegawai Eksekutif MAIPs, Mohd Nazim Mohd Noor.


Kerajaan beri subsidi ayam hidup RM0.60, telur RM0.05

KUALA LUMPUR, 9 Februari-  Kabinet hari ini bersetuju memberi subsidi harga ayam dan telur ayam kepada penternak sepanjang tempoh pelaksanaan Skim Kawalan Harga Keluarga Malaysia (SKHKM).Menteri Pertanian dan Industri Makanan, Datuk Seri Dr Ronald Kiandee, berkata penternak akan menerima subsidi RM0.60 sekilogram bagi ayam hidup dan ayam bulat, dan RM0.05 bagi sebiji telur ayam untuk semua kategori."Jemaah Menteri hari ini bersetuju memberi subsidi kepada penternak ayam sebanyak RM0.60 sekilogram dengan mengambil kira harga ayam hidup di peringkat ladang sebanyak RM5.90 sekilogram, dan harga runcit ayam bulat standard sebanyak RM8.90 sekilogram."Bagi telur, Jemaah Menteri juga bersetuju memberi subsidi sebanyak RM0.05 setiap biji untuk semua jenis kategori," katanya dalam satu kenyataan.Pada masa ini, pengguna dan peniaga berdepan isu harga ayam yang mahal, serta kekurangan bekalan telur ayam yang serius di beberapa negeri.Katanya, tujuan pemberian subsidi adalah untuk meringankan beban penternak susulan peningkatan kos terutamanya kos makanan yang meliputi 70 peratus daripada kos pengeluaran.Katanya, tempoh pemberian subsidi adalah mulai 5 Februari 2022 hingga 4 Jun 2022 iaitu sepanjang tempoh pelaksanaan Skim Harga Maksimum Keluarga Malaysia (SHMKM). "Anggaran keseluruhan implikasi kewangan kepada Kerajaan bagi melaksanakan pemberian subsidi ayam dan telur di seluruh negara untuk tempoh empat bulan ini adalah sebanyak RM528.52 juta."MAFI juga akan mengadakan sesi libat urus berterusan dengan pihak industriuntuk memastikan industri ayam dan telur terus kekal mampan dan beroperasi dalam skala penuh bagi memastikan pengeluaran ayam dan telur di ladang mencukupi bagi memenuhikeperluan tempatan," katanya.Beliau berkata, MAFI berharap langkah intervensi Kerajaan melalui pemberian subsidi kepada penternakdapat menstabilkan kembali bekalan sekaligus memastikan rakyat dapat membeli ayam danbtelur dengan harga yang berpatutan.Rabu lalu, Kementerian Perdagangan Dalam Negeri dan Hal Ehwal Pengguna (KPDNHEP) dilaporkan menetapkan harga siling runcit ayam standard RM8.90 sekilogram di Semenanjung bermula Sabtu lalu.Kelmarian, Timbalan Pengerusi Gabungan Persatuan Peladang Ternakan Malaysia (FLFAM), Lee Yoon Yeau, dilaporkan berkata masalah kekurangan bekalan telur ayam di pasaran berlarutan sehingga Ramadan yang didakwa berpunca daripada kenaikan kos pengeluaran penternak.Beliau mendakwa penternak dan pengeluar mungkin memilih mengurangkan pengeluaran bagi menampung kos pengeluaran, sekali gus menyebabkan bekalan akan terganggu.


116 calon SPM positif COVID-19, tidak duduki peperiksaan lisan

AYER KEROH, 9 Februari- Seramai 116 daripada 13,134 jumlah keseluruhan calon Sijil Pelajaran Malaysia (SPM) 2021 di Melaka tidak dapat menduduki peperiksaan lisan Bahasa Melayu yang bermula pada Selasa kerana positif COVID-19 dan sedang dikuarantin.Exco Pendidikan dan Teknologi, Datuk Rais Yasin berkata, bagaimanapun mereka yang terlibat itu boleh menduduki peperiksaan berkenaan pada sidang kedua yang berlangsung April depan.Menurutnya, JPN telah menghantar senarai calon kepada Lembaga Pemeriksaan beserta dokumen untuk dipertimbangkan bagi membolehkan mereka menjalani ujian tersebut."Setakat ini juga tiada lagi sekolah ditutup akibat COVID-19 dan Pejabat Kesihatan Daerah (PKD) mengambil inisiatif menyuraikan pelajar asrama mengikut kategori pada penutupan sekolah lalu."Data sehingga 8 Februari lalu seramai 50 orang masih positif manakala 206 sedang dikuarantin."Bilangan murid yang positif dan telah sihat pula seramai 179 orang dan 690 pelajar telah potong gelang," katanya selepas merasmikan Akademi Ragbi Melaka, di sini pada Rabu.Dalam pada itu, Rais berkata, JPN tidak menghalang penguat kuasa kesihatan untuk melakukan pemantauan dan permeriksaan di sekolah.Namun, menurutnya pemakluman kepada pihak berkenaan termasuk pentadbiran sekolah perlu dibuat supaya tidak timbul sebarang masalah dan kesulitan.Katanya, dalam waktu sukar ini semua pihak harus bekerjasama dan bukan masa untuk mencari salah mana-mana pihak. "Pematuhan prosedur operasi standard (SOP) juga perlu terus dipertingkatkan," katanya.


PM doakan kesembuhan buat Tan Sri Muhyiddin Yassin

PUTRAJAYA, 9 Februari - Perdana Menteri, Datuk Seri Ismail Sabri Yaakob mendoakan agar bekas Perdana Menteri, Tan Sri Muhyiddin Yassin diberi kesembuhan selain turut mendoakan Muhyiddin sekeluarga dilindungi Allah SWT.

Perdana Menteri menyampaikan ucapan dan doa itu menerusi akaun twitternya.

Terdahulu, Muhyiddin menerusi akaun twitternya mengesahkan dijangkiti COVID-19.

Katanya, pengesahan itu dibuat selepas menjalani ujian RT-PCR yang menunjukkan keputusan positif.

Bagaimanapun beliau hanya mengalami gejala ringan dan kini sedang menjalani kuarantin kendiri di rumah.


Program MEKAR JPN beri impak positif, bantu rakyat baharui kad pengenalan dan sijil lahir

ALOR GAJAH, 9 Februari - Sebanyak 17 permohonan memperbaharui kad pengenalan dan sijil lahir diterima Jabatan Pendaftaran Negara (JPN) Melaka sejak Januari sehingga kini.Ia menerusi Program Menyemai Kasih Rakyat (MEKAR) yang dilaksanakan oleh JPN.Pengarah JPN Melaka, Norazle Sulaiman berkata program tersebut dilihat telah memberi impak positif apabila sepanjang tahun lalu sebanyak 60 permohonan telah diproses. "Kita juga turun padang pergi ke rumah mereka yang ada masalah mendaftarkan kelahiran."Mereka ini kebanyakan mempunyai masalah keluarga, pengangkutan dan masalah lain, jadi dengan cara ini JPN turun padang membantu rakyat menyelesaikan masalah mereka," katanya ketika ditemui di Taman Pengkalan Indah, di sini.Tambahnya, program tersebut juga sebagai pemudah cara kepada golongan Orang Kurang Upaya (OKU), warga emas, pesakit yang terlantar dan mereka yang tinggal di kawasan pedalaman.


Banjir di Pitas pulih sepenuhnya, dua PPS ditutup

KOTA KINABALU, 9 Februari- Banjir di Pitas, Sabah pulih sepenuhnya apabila dua Pusat Pemindahan Sementara (PPS) terakhir di daerah itu, ditutup sepenuhnya tengah hari tadi.PPS berkenaan membabitkan Dewan Kampung Kusilad dan Dewan Kampung Sinukab.Perkembangan itu membolehkan kesemua penduduk terjejas pulang ke kediaman masing-masing.Pagi tadi, kedua-dua PPS itu menempatkan 559 individu terjejas daripada 183 keluarga.Mereka merupakan penduduk Kampung Kusilad, Kampung Desa Seberang, Kampung Kanibongan, Kampung Boribi dan Kampung Untang-Untang/Mulung Kulung.


YWP bantu baiki 46 unit bumbung rosak rumah pangsa Taman Melati

KUALA LUMPUR, 9 Februari - Yayasan Wilayah Persekutuan (YWP) tampil membantu membaiki bumbung rosak membabitkan 46 unit kediaman di Rumah Pangsa Taman Melati.Ketua Pegawai Eksekutif YWP, Datuk Zaizalnizam Zainun berkata pihaknya telah memperuntukan sejumlah RM500,000 bagi tujuan tersebut.Katanya, kerja-kerja baik pulih dijangka selesai hujung bulan ini."Diperingkat Yayasan Wilayah, kami disini diarahkan oleh YB Menteri dan kepimpinan untuk membantu bagi memastikan bahawa keselesaan penduduk terjamin dan juga kebajikan penduduk terjaga."Itu yang telah kita laksanakan di peringkat Yayasan Wilayah dan Insyallah kita akan pastikan bahawa penduduk ini dapat atap baru," katanya ketika ditemui di Flat Taman Melati, di sini. Tambahnya, YWP turut menyumbangkan barangan keperluan asas kepada 46 keluarga terjejas.


Kes kematian dalam tahanan, Polis lakukan siasatan secara telus tanpa kompromi

BUKIT AMAN, 9 Februari - Sebanyak tujuh kes kematian dalam tahanan telah direkodkan dan disiasat Polis Diraja Malaysia (PDRM) setakat ini.Kes tersebut dikendalikan Unit Siasatan Jenayah dan Kematian Dalam Tahanan (USJKT) dibawah Jabatan Integriti dan Pematuhan Standard (JIPS) yang mula beroperasi Januari lalu.Pengarah (JIPS) Bukit Aman, Datuk Azri Ahmad berkata daripada tujuh kes yang dilaporkan, empat daripadanya adalah kematian di dalam lokap, dua kes meninggal dunia ketika di hospital dan satu kes meninggal dalam perjalanan ke hospital."Satu kes kematian dalam tahanan yang berlaku di Taiping, Perak telah pun dituduh di Mahkamah."Manakala hasil siasatan 6 kes lagi telah pun diajukan kepada pihak Timbalan Pendakwa Raya untuk arahan lanjut sama ada memerlukan inkues ataupun sebaliknya," katanya dalam sidang media, di sini.Tambahnya,PDRM komited untuk memastikan setiap kes kematian dalam tahanan disiasat secara telus tanpa sebarang kompromi.


Muhyiddin positif COVID-19

KUALA LUMPUR, 9 Februari- Pengerusi Majlis Pemulihan Negara, Tan Sri Muhyiddin Yassin, mengesahkan dirinya positif COVID-19, selepas melakukan ujian Reverse Transcription-Polymerase Chain Reaction (RT-PCR).“Alhamdulillah, saya hanya mengalami gejala ringan dan dalam keadaan baik,” katanya menerusi catatan di Facebook yang dikongsi hari ini.

Menurut bekas perdana menteri itu, beliau akan menjalani kuarantin kendiri di rumah, selaras protokol Kementerian Kesihatan Malaysia (KKM).Muhyiddin turut meminta mereka yang berkemungkinan menjadi kontak rapatnya, untuk mematuhi SOP ditetapkan KKM.Pada akhir catatan, Muhyiddin juga memohon orang ramai untuk mendoakan kesihatannya dan keluarga.


Pekerja binaan hilang sejak Isnin ditemukan lemas

SRI AMAN, 9 Februari- Seorang lelaki warganegara Myanmar yang dilaporkan terjatuh ke dalam Sungai Lingga Isnin lepas ditemukan lemas pagi tadi.  Mayat Thein Wai Maung, 35 tahun dijumpai pada pukul 7 pagi di kawasan Tanah Perkuburan Islam Lama Hulu Lingga iaitu pada jarak 5 kilometer dari lokasi mangsa dilaporkan terjatuh. Mangsa merupakan pekerja binaan bagi projek pembinaan Jambatan Sungai Lingga-Sebuyau.  Semasa kejadian, mangsa dilaporkan sedang membuat kerja-kerja pembinaan di atas kapal di tapak projek dan dilaporkan terjatuh ke Sungai Lingga serta dihanyutkan arus deras.  Mayat telah diserahkan kepada pihak polis untuk tindakan lanjut.


80 peratus murid sekolah, prasekolah dijangka ambil suntikan vaksin bermula Ahad depan

KOTA BHARU, 9 Februari- Jabatan Kesihatan Negeri Kelantan (JKNK) menjangkakan 80 peratus murid sekolah rendah dan prasekolah di negeri itu akan mengambil suntikan vaksin COVID-19 jenis Pfizer menerusi Program Imunisasi COVID-19 Kanak-kanak (PICKids) bermula Ahad depan.  Pengarahnya, Datuk Dr Zaini Hussin berkata, ia bersamaan 91,748 daripada keseluruhan 114,685 murid yang berdaftar dengan Jabatan Pendidikan Negeri (JPN). Katanya, PICKids untuk kanak-kanak berusia lima hingga 11 tahun akan dilaksana di Pusat Pemberian Vaksin (PPV) di sekolah-sekolah setelah mendapat kebenaran daripada ibu bapa.  Setakat ini, pihaknya dalam proses mengumpul data melalui borang yang telah diedar kepada murid.  "Bagi memudahkan urusan suntikan ini, kita buka semua klinik-klinik kesihatan yang ada di negeri Kelantan.Bagi mereka yang berisiko, kita akan laksanakan penilaian kanak-kanak ini di hospital dan kita akan memberi suntikan itu di hospital di bawah pengawasan pakar di semua hospital yang ada di Kelantan termasuk Hospital Universiti Sains Malaysia (HUSM)," katanya di sini. Tambah beliau, murid yang tercicir daripada persekolahan juga boleh mendapatkan suntikan di PPV klinik kesihatan memandangkan JKNK menerima 132,000 dos secara keseluruhan. Ibu bapa dibenarkan hadir menemani anak masing-masing semasa menerima suntikan.  "Pihak JKNK berharap ibu bapa dapat membuat keputusan yang bijak dalam isu pengambilan suntikan demi mengekang penularan COVID-19 dalam kalangan kanak-kanak," katanya lagi. Terdahulu, Program Imunisasi Covid-19 Kebangsaan (PICK) untuk golongan berusia 12 hingga 17 tahun di Kelantan mencapai tahap yang tinggi iaitu 82.7 peratus bersamaan 174,211 penerima dua dos lengkap vaksin Pfizer.  Setakat ini, 34 kluster pendidikan dikesan di negeri itu sejak sesi persekolahan bermula Januari lalu.


Operasi mencari kru bot nelayan dikhuatiri lemas disambung hari ini

KUALA KEDAH, 9 Februari - Operasi mencari dan menyelamat seorang kru bot nelayan yang dikhuatiri lemas pada kedudukan 6.7 batu nautika barat laut Kuala Kedah, disambung semula pukul 7.30 pagi tadi. Pengarah Zon Maritim Kuala Kedah, Komander Maritim Noor Azreyanti Ishak berkata, operasi hari kedua melibatkan keluasan 105.4 batu nautika persegi."Agensi Penguatkuasaan Maritim Malaysia (APMM), Pasukan Polis Marin, Jabatan Bomba dan Penyelamat Malaysia (JBPM) dan Angkatan pertahanan Awam (APM), antara yang terlibat dalam operasi ini. "Turut membantu 13 bot nelayan tempatan," katanya menerusi satu kenyataan.  Mangsa, Mohd Ayob Jalaluddin, 39 tahun dipercayai terjatuh ke dalam laut selepas bot dinaiki dipukul ombak kuat ketika dalam perjalanan balik ke pangkalan semalam.


PICKids Perlis bermula hari ini

KANGAR, 9 Februari - Program Imunisasi Covid-19 Kebangsaan Kanak-kanak (PICKids) di Perlis bermula hari ini melibatkan 2,100 kanak-kanak berusia lima hingga 11 tahun yang telah mendaftar. Penyelaras PPV Masjid Alwi, Dr. Ahmad Fadhzil Mohamad berkata tiga buah Pusat Pemberian Vaksin (PPV) dibuka iaitu iaitu dua buah PPV Offsite melibatkan PPV Masjid Alwi dan PPV Pusat Khidmat Kubang Gajah dan sebuah PPV di Hospital Tuanku Fauziah. "Mengikut data, jumlah kanak-kanak yang mendaftar masih rendah berbanding sasaran ditetapkan iaitu 30,000 kanak-kanak mendaftar bagi menerima suntikan vaksin."Hari ini sahaja di pusat pemberian vaksin offsite masjid Alwi, kami akan cucuk seramai 600 kanak-kanak. Kita minta jasa baik ibu bapa untuk teruskan mendaftar dan kita akan cuba untuk memberikan vaksin secepat mungkin bagi menempuh alam persekolahan sesi baharu," katanya ketika ditemui di pusat pemberian vaksin Masjid Alwi, di sini.Tambahnya, Bagi mereka yang tidak dapat hadir pada tarikh ditetapkan, mereka boleh hadir terus ke PPV Masjid Alwi yang diselaraskan oleh Klinik Perubatan dan Pembedahan Annura.


Banjir Sabah: 559 penduduk terjejas ditempatkan di dua PPS

PITAS, 9 Februari- 559 penduduk terjejas banjir melibatkan 183 keluarga masih berlindung di dua pusat pemindahan sementara (PPS) di Pitas, Sabah, setakat pukul 8 pagi tadi.Kenyataan Sekretariat Jawatankuasa Pengurusan Bencana Sabah ,memaklumkan dua PPS itu masing-masing Dewan Kampung Kusilad menempatkan 49 penduduk terjejas daripada 13 keluarga, manakala Dewan Kampung Sinukab menempatkan 510 penduduk daripada 170 keluarga.Kedua-dua PPS terbabit menempatkan penduduk dari kampung yang masih dinaiki air iaitu Kampung Kusilad, Kampung Desa Seberang, Kampung Kanibongan, Kampung Boribi, dan Kampung Untang-Untang/Mulung Kulung.Petang semalam, dua PPS di Pitas telah ditutup iaitu Dewan Sekolah Kebangsaan (SK) Pekan Pitas II dan Dewan SK Rukom, dengan mangsa banjir telah dibenarkan pulang ke rumah masing-masing.


Gempa bumi sederhana landa kepulauan Ryukyu, Jepun

PETALING JAYA, 9 Februari - Satu gempa bumi sederhana berukuran 5.3 magnitud telah berlaku di Kepulauan Ryukyu, Jepun pada pukul 12.36 pagi, kata Jabatan Meteorologi Malaysia.Menurut kenyataan yang dikeluarkan, gempa berpusat 27.0 darjah utara 126.7 darjah timur dengan kedalaman 10 km berhampiran 132km Barat Laut dari Naha, JepunPenilaian Awal, tiada ancaman tsunami kepada Malaysia, katanya.


Malaysia ikut kehendak Arab Saudi wajibkan dos penggalak ke atas jemaah umrah

KUALA LUMPUR, 8 Februari - Prosedur operasi standard (SOP) baharu yang mewajibkan pengambilan dos penggalak ke atas jemaah umrah Malaysia adalah berdasarkan kepada kehendak Kerajaan Arab Saudi, kata Menteri di Jabatan Perdana Menteri (Hal Ehwal Agama) Datuk Idris Ahmad."Dos penggalak adalah salah satu kehendak (kerajaan) Saudi ke atas jemaah umrah. Mereka ada mengeluarkan pekeliling, jadi kita kena ikut. "Pintu untuk ke Tanah Suci dah dibuka mulai hari ini. Jadi jemaah kita kena ikut syarat yang ditetapkan untuk ke sana," katanya kepada pemberita selepas menghadiri program Usrah Anak Muda anjuran Jabatan Kemajuan Islam Malaysia (JAKIM) dan Radio Zayan di Pusat Pelancongan Malaysia (MaTiC), di sini.Mengenai data terkini bakal jemaah umrah yang telah menerima dos penggalak, Idris berkata pihaknya tidak mempunyai data berkenaan.Katanya, statistik mengenai bakal jemaah umrah Malaysia yang sudah menerima suntikan dos penggalak ada pada Kementerian Pelancongan, Seni dan Budaya kerana urusan SOP umrah itu adalah di bawah kementerian itu. -BERNAMA


Elakkan pembakaran terbuka ketika cuaca panas dan kering  - JAS

KUALA LUMPUR, 9 Februari - Orang ramai diingatkan supaya tidak melakukan pembakaran terbuka ketika cuaca panas dan kering berikutan negara sedang mengalami fasa kedua Monsun Timur Laut sehingga pertengahan Mac.Jabatan Alam Sekitar (JAS) dalam kenyataan berkata dalam tempoh itu, taburan hujan di seluruh negara akan mengalami pengurangan dan menyebabkan keadaan cuaca yang panas dan kering di Semenanjung Malaysia.Kemungkinan kejadian pembakaran terbuka terutamanya di kawasan yang mudah dan sering terbakar seperti di kawasan tanah gambut dan tapak pelupusan sampah diberi perhatian utama.Ini termasuk juga peningkatan kes dan aduan pembakaran terbuka di tapak-tapak pembuangan sampah haram, kawasan perumahan atau kejiranan.“Sewaktu tempoh cuaca panas dan kering ini, dikhuatiri peningkatan kejadian pembakaran terbuka terutamanya di kawasan yang mudah dan sering terbakar seperti di kawasan tanah gambut dan tapak pelupusan sampah.Ini termasuk juga peningkatan kes dan aduan pembakaran terbuka di tapak-tapak pembuangan sampah haram, kawasan perumahan atau kejiranan,” menurut kenyataan itu.Sehubungan itu, JAS menggesa supaya kewujudan tapak-tapak pembuangan sampah haram dapat dibanteras dan tindakan penguatkuasaan yang lebih tegas diambil untuk menangani isu pembakaran terbuka serta pencemaran udara.Mereka yang disabit kesalahan melakukan pembakaran terbuka boleh didenda sehingga RM500,000 atau penjara maksimum lima tahun atau kedua-duanya sekali di bawah Seksyen 29 (A), Akta Kualiti Alam Sekeliling 1974, selain kompaun sehingga RM2,000 juga boleh dikenakan atas setiap kesalahan.Orang ramai diminta melaporkan kes pembakaran terbuka atau kebakaran kepada Jabatan Bomba dan Penyelamat Malaysia (JBPM) di talian 999 dan JAS di talian bebas tol 1-800-88-2727 atau melalui e Aduan JAS di laman sesawang https://eaduan.doe.gov.my.


Kru bot nelayan dikhuatiri lemas ketika  menangguk siput

KUALA KEDAH, 8 Februari- Seorang kru bot nelayan tempatan dikhuatiri lemas selepas bot dinaiki bersama tekong dipukul ombak kuat pada kedudukan 6.7 batu nautika barat laut di sini.Pengarah Zon Maritim Kuala Kedah, Komander Maritim Noor Azreyanti Ishak berkata, dalam kejadian 5.30 pagi itu, bot nelayan tempatan Kelas A yang berpangkalan di Kuala Sala itu sedang melakukan aktiviti menangguk siput, sebelum tekong menyedari mangsa tiada di atas bot. Beliau berkata, mangsa, Mohd Ayob Jalaluddin,39, dipercayai terjatuh setelah bot dinaiki dibadai ombak yang kuat semasa dalam perjalanan balik ke pangkalan.“Susulan itu, Pusat Sub Penyelamat Maritim (MRSC) Langkawi telah mengaktifkan Operasi Carilamat dan mengatur gerak bot PERKASA 1224 sejurus menerima maklumat daripada pengadu Ismail Saidin bagi mendapatkan bantuan,” katanya dalam kenyataan pada Selasa.Noor Azreyanti memaklumkan, usaha mengesan mangsa turut disertai Pasukan Polis Marin (PPM), Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM) serta beberapa bot nelayan tempatan.Dalam perkembangan sama, operasi mencari dan menyelamat mangsa di Jeti Nelayan Kuala Kuar, dekat sini, ditangguhkan kira-kira jam 7 petang.Katanya, buat masa ini, tiada sebarang petunjuk baharu ditemui dan pencarian akan disambung semula pada jam 8 pagi Rabu.


JBPM siap siaga hadapi musim kemarau, bilik gerakan bencana banjir terus beroperasi

BUKIT KATIL, 8 Februari - Jabatan Bomba dan Penyelamat Malaysia (JBPM) bersiap siaga menghadapi musim kemarau yang dijangka melanda negara bermula Mac nanti.

Menurut Ketua Pengarah JBPM, Datuk Seri Mohammad Hamdan Wahid, lebih 12,000 pegawai dan anggota di seluruh negara bersedia bagi menghadapi sebarang kemungkinan kebakaran sepanjang tempoh perubahan iklim tersebut.

Aset logistik berkaitan termasuk dron turut disediakan khusus untuk memantau lokasi terlibat.  Tambahnya, bilik gerakan JBPM di 16 negeri yang diwujudkan sepanjang tempoh bencana banjir lalu, masih beroperasi dan akan diteruskan bagi menghadapi musim kemarau.  “Sekarang kita dalam keadaan siap siaga untuk masuk di dalam satu tempoh perubahan iklim lagi dalam bulan Mac. Kita percaya akan mula musim kering, akan berlaku krisis air, kemarau dan juga boleh menyebabkan kebakaran hutan, kita telah pun bersiap sedia memandangkan sejak memperkasakan kesiapsiagaan dalam pengurusan bencana banjir kita belum tutup lagi bilik gerakan peringkat negeri, 16 negeri", kata Mohammad Hamdan Wahid selepas majlis perasmian ibu pejabat JBPM Melaka.

Ibu pejabat JBPM merupakan projek pembinaan yang dibangunkan dengan kos keseluruhan lebih RM11 juta melalui peruntukan di bawah Rancangan Malaysia ke-8 yang menjadi pusat koordinasi sistematik bagi 11 buah Balai Bomba dan Penyelamat di seluruh negeri Melaka untuk menangani kes-kes kecemasan.


Kerjasama SWCorp dan USM meterai perkongsian maklumat, kepakaran dan pendidikan

NIBONG TEBAL, 8 Februari- Bagi menyokong dasar kerajaan dalam pelaksanaan Pendidikan Teknikal dan Latihan Vokasional (TVET), Perbadanan Pengurusan Sisa Pepejal dan Pembersihan Awam (SWCorp) akan mewujudkan sebuah Pusat Latihan Kemahiran dalam bidang pengurusan sisa pepejal dan pembersihan awam di Universiti Sains Malaysia (USM).Sehubungan itu, SWCorp dan Universiti Sains Malaysia USM memeterai kerjasama dalam program berkenaan bagi mendukung dasar kebersihan negara.Timbalan Menteri Perumahan dan Kerajaan Tempatan, Datuk Seri Dr Ismail Abd Muttalib berkata, pengurusan sisa pepejal perlu dilihat secara keseluruhan, dengan pembangunan modal insan dilihat sama penting bersama pembangunan infrastruktur dan teknologi.'"TVET berpotensi menjadi pemacu utama dalam usaha kerajaan melahirkan tenaga mahir tempatan dan mengurangkan kebergantungan negara kepada tenaga kerja asing,” katanya dalam ucapan pada Majlis Menandatangani Memorandum Persefahaman (MoU) antara SWCorp dengan USM di sini pada Selasa.Teks ucapan berkenaan dibacakan oleh Timbalan Ketua Setiausaha (Perancangan dan Persekitaran Mampan) kementerian, Kamaruzaman Umar.Majlis menandatangani MoU berlangsung di Kampus Kejuruteraan USM disaksikan Kamaruzaman Umar selaku wakil KPKT dan SWCorp diwakili Ketua Pegawai Eksekutifnya, Ismail Mokhtar sementara USM diwakili Naib Canselor, Profesor Datuk Faisal Rafiq Mahamd Adikan. Sementara itu, Kamaruzaman berkata  UPM akan melaksanakan kajian berkaitan pengurusan dan teknologi sisa pepejal serta melakukan perkongsian maklumat, kepakaran juga melibatkan pendidikan."Kerjasama ini, SWCorp melalui pusat bertauliah 'Solid Waze Training Centre (SWTC), yang dilantik oleh Jabatan Pembangunan Kemahiran (JPK) dan USM akan melaksanakan secara bersama bagi program Sijil Kemahiran Malaysia (SKM) yang melibatkan para siswa USM sebagai perantis," katanya.kira-kira 1,000 bakal graduan USM Kampus Kejuruteraan akan mengikuti program pensijilan SKM dalam bidang tersebut bagi tempoh empat hingga lima tahun akan datang.Sementara itu, Naib Canselor USM, Prof Datuk Dr Faisal Rafiq Mahamd Adikan berkata, program ini membolehkan pelajar dianugerahkan dua sijil selepas tamat pengajian iaitu sijil ijazah sarjana muda mengikut jurusan masing-masing dan sijil SKM Tahap 3 iaitu melalui kaedah Sistem Latihan Dual Nasional (SLDN), sekali gus menjadi nilai tambah kepada bakal graduan."Pelajar USM merupakan kelompok pertama yang bakal mengikuti program pensijilan SKM dalam bidang tersebut di negara ini, sijil yang bakal dianugerahkan bertepatan dengan objektif USM untuk melahirkan graduan yang hebat dari segi akademik, berkemahiran dan mampu berdaya saing,” katanyaKPKT menyasarkan sehingga 10, 000 graduan memiliki SKM dalam bidang berkenaan di seluruh negara menjelang tahun 2030.


SOP baharu umrah berkuat kuasa 14 Februari ini

KUALA LUMPUR, 8 Februari - Pelaksanaan prosedur operasi standard (SOP) baharu bagi aktiviti umrah akan berkuat kuasa Isnin depan, 14 Februari.

Menteri Kanan Pertahanan Datuk Seri Hishammuddin Tun Hussein berkata, "Agen pelancongan perlu memantau kepatuhan jemaah umrah semasa di Tahan Suci, perjalanan balik ke Malaysia dan semasa di PMA Malaysia mewajibkan dos penggalak dan membenarkan menjalani kuarantin wajib di tempat kediaman tanpa memohon kelulusan HQA".

Jemaah dibenarkan menjalani kuarantin wajib di stesen kuarantin swasta dengan kos penginapan, makan minum dan rawatan ditanggung sendiri.

Jemaah umrah yang ke arab saudi bermula hari ini sehingga 13 Februari, terikat dengan sop sedia ada.

Bagaimanapun, apabila mereka pulang semula ke tanah air kelak, diwajibkan mematuhi SOP baharu yang telah dikuat kuasakan.


KKR akan bincang dengan MOF tempoh pelaksanaan VOP

KUALA LUMPUR, 8 Februari- Kementerian Kerja Raya akan berbincang dengan Kementerian Kewangan bagi melanjutkan tempoh pelaksanaan Perubahan Kadar Harga (VOP) sehingga Disember ini. Menteri Kanan Kerja Raya, Datuk Seri Fadillah Yusuf berkata, pihaknya juga akan memantau harga bahan binaan bagi mengelakkan kenaikan secara mendadak sekali gus mengurangkan beban kepada kontraktor kecil."Setakat ini ada empat senarai projek dan kita sudah pun membuat rayuan untuk ditambahkan senarai barang-barang yang boleh dimasukkan dalam kategori perubahan harga, itu yang pertama. yang kedua, tempoh waktu yang diberikan oleh MOF ialah sehingga Jun tahun ini, dan kita minta untuk dipertimbangkan supaya dipanjangkan dan dilanjutkan sehingga Disember tahun ini," kata Fadillah selepas menjadi tetamu dalam rakaman program Inklusif terbitan RTM.Terdahulu, kerajaan telah melaksanakan semula Perubahan Kadar Harga (VOP) dalam kontrak kerja kerajaan. Pelaksanaan tersebut dibuat selepas mendapat kelulusan Kementerian Kewangan dan tindakan itu diambil susulan kenaikan harga bahan binaan seperti pasir dan besi tetulang yang telah memberi kesan kepada Indeks Harga Pengguna (IHP) sehingga menjejaskan kelancaran pembinaan projek kerajaan.


Kebajikan pekerja swasta perkhidmatan hospital sokongan akan dibela

PUTRAJAYA, 8 Februari - Kebajikan pekerja swasta perkhidmatan sokongan di hospital kerajaan tetap dibela. Menteri Kesihatan, Khairy Jamaluddin berkata walaupun pekerja swasta adalah bawah tanggungjawab syarikat konsesi masing-masing, kebajikan mereka adalah tanggungjawab Kementerian Kesihatan. "Walaupun mereka adalah pekerja di bawah pekerja konsesi, syarikat konsesi itu menerima konsesi dari KKM, jadi kebajikan mereka tanggungjawab kami. Tuntuan yang dibangkitkan yang disebut akan kita lihat secara komprehensif. Saya akan ada perjumpaan dengan syarikat konsesi untuk memahami semua perkara yang telah dibangkitkan,"kata Khairy selepas menerima memorandum daripada Kesatuan Pekerja-Pekerja Swasta Perkhidmatan Sokongan di Hospital-Hospital Kerajaan Semenanjung Malaysia di sini..Tiga perkara dituntut kepada Menteri Kesihatan yang melibatkan pembatalan sistem kontrak serta serap semula pekerja sokongan hospital sebagai kakitangan kerajaan; bayar elaun COVID-19 kepada pekerja sokongan dan menghentikan pemerasan kesatuan.


13,944 kes COVID-19 terus melonjak

PUTRAJAYA, 8 Februari - Malaysia merekodkan kes baharu COVID-19 melebihi paras 10,000 untuk tiga hari berturut-turut, apabila 13,944 kes dilaporkan setakat tengah hari tadi, berbanding 11,034 kes semalam.

Ketua Pengarah Kesihatan, Tan Sri Dr Noor Hisham Abdullah berkata, angka itu menjadikan kumulatif kes COVID-19 kini 2.93 juta kes.

Kali terakhir Malaysia mencatatkan kes melepasi 13,000 adalah pada 26 September lepas, iaitu 13,104 kes.

Menerusi laman Twitter rasmi beliau, Tan Sri Dr Noor Hisham memaklumkan, 99.48% atau 13,871 kes baharu hari ini, adalah dalam Kategori Satu dan Dua.

Manakala 73 kes lagi atau 0.52% berada dalam Kategori Tiga, Empat dan Lima.

Kadar kebolehjangkitan (Rt) negara pula, mencatatkan 1.32 berbanding 1.27 semalam, dengan Sabah dan Perlis merekodkan nilai Rt tertinggi iaitu 1.54 diikuti Sarawak 1.48 dan Terengganu 1.36.

Dalam pada itu, setakat semalam, seramai 12.47 juta individu dewasa di negara ini telah menerima dos penggalak COVID-19.


YDP Agong zahir penghargaan kerajaan, inisiatif naik taraf hidup warga WP

KUALA LUMPUR, 8 Februari - Al-Sultan Abdullah Ri’ayatuddin Al-Mustafa Billah Shah menghargai komitmen kerajaan di bawah kepimpinan Perdana Menteri untuk membangunkan wilayah persekutuan sebagai sebuah bandaraya metropolis yang lestari.

Ia berdasarkan prinsip menjaga kebajikan, meringankan kos sara hidup dan menaik taraf hidup rakyat Wilayah Persekutuan.

Yang di-Pertuan Agong turut menyambut baik program pembangunan usahawan anak muda yang berjaya memberi impak meningkatkan penyertaan belia dalam bidang keusahawanan pasca pandemik.

Bantuan kepada golongan miskin di 178 kawasan perumahan rendah dan sederhana rendah di Kuala Lumpur telah dapat membantu meringankan kos sara hidup yang ditanggung golongan miskin bandar.

"Beta amat bersyukur melihat komitmen kerajaan beta dalam menjaga kebajikan dan kemaslahatan rakyat beta, usaha-usaha proaktif bagi meringankan kehidupan warga wilayah persekutuan, beta menyambut baik kejyaan semua inisiatif setelah diperkenalkan di wilayah persekutuan yang berteras kepada prinsip menjaga kebajikan, meringankan kos sara hidup dan menaikkan taraf hidup rakyat di wilayah persekutuan", katanya.

Baginda bertitah sempena Istiadat Menghadap dan Pengurniaan Darjah Kebesaran, Bintang dan Pingat Wilayah Persekutuan di Istana Negara.

Al-Sultan Abdullah turut memuji inisiatif Residensi Prihatin Keluarga Malaysia dan Residensi Wilayah Keluarga Malaysia bagi membantu warga Wilayah Persekutuan termasuk golongan B40 dan M40 memiliki rumah sendiri yang selesa dan berkualiti.

"Dalam hal ini beta turut berharap agarpembangunan wilayah persekutuan sebagai bandar pintar bertaraf duniamenjelang 2030 dan pelaksanaan bandar rendah karbon akan dapat direalisasi kan. begitu juga harapan beta dengan cadangan pembinaan jambatan yang menghubungkan pulau labuan dengan tanah besar sabah yang pada hemat beta boleh menjadi pemangkin pesat pembangunan ekonomi di kedua-dua sempadan wilayah tersebut", Katanya.

Dalam pada itu, Al-Sultan Abdullah turut bertitah agar solusi jangka panjang dapat dirangka; selain memperkasa mekanisme pengurusan bencana.

Bandaraya Kuala Lumpur dan Lembah Klang yang merupakan pusat kepada ekonomi dan kewangan negara perlu mempunyai pelan kontingensi terancang dalam menghadapi banjir.

Namun di sebalik musibah banjir itu, Seri Paduka Baginda meluahan rasa terharu dengan semangat setiakawan dan saling membantu yang dipamerkan rakyat ketika bencana tersebut.


Tiada PKP walaupun lonjakan kes COVID-19

PUTRAJAYA, 8 Februari - 13,944 kes baharu COVID-19 dilapor hari ini.Bagaimanapun. Perintah Kawalan Pergerakan tidak akan dilaksanakan walaupun kes harian melonjak akibat gelombang Omicron.Jelas Pengerusi Majlis Pemulihan Negara, Tan Sri Muhyiddin Yassin, sistem kesihatan negara sudah bersedia menghadapi lonjakan kes berikutan pengalaman negara menguruskan virus berkenaan sejak 2 tahun lalu."Saya fikir pengalaman yang sudah ada itu memadai membantu kita menguruskan situasi kita tapi sentiasa beringatlah tentang SOP yang telah ditetapkan oleh Kementerian Kesihatan," kata Tan Sri Muhyiddin selepas mempengerusikan mesyuarat MPN di Putrajaya.